title: Teodor Ankka

text: Teodor Ankka () on italialaisen Romano Scarpan luoma sarjakuvahahmo, joka esiintyy Disneyn sarjakuvamaailmassa. Hahmo teki ensiesiintymisensä sarjakuvatarinassa "Aku ja ravut punaviinissä", joka julkaistiin vuonna 1956, ja Scarpa käytti hahmoa uudelleen kahdesti, Poppi-tarinassa "Paperetta Yè-Yè e i gatti indossatori" vuodelta 1967 ja tarinassa "Aku Ankka kaipaa työrauhaa" (jonka käsikirjoitti Rodolfo Cimino) vuodelta 1969. Myös muutama muu italialainen Disney-sarjakuvien tekijä on käyttänyt hahmoa. Teodor on Roope Ankan veli ja ammatiltaan sanomalehden päätoimittaja.


title: Oberliga (jalkapallo)

text: Oberliga nykyisin Saksan jalkapallon viidenneksi korkein sarjataso. Sarja on jaettu 12 alueelliseen lohkoon. Oberligasta nousee Regionalligaan. Sarjan alapuolella pelataan aluesarjoja.


title: Oberliga (jalkapallo)

text: Vuosina 1945–1963 Oberliga oli Saksan liittotasavallan korkein sarjataso. Oberliga jakautui viiteen alueelliseen lohkoon: Oberliga Berlin, Oberliga Nord, Oberliga West, Oberliga Südwest ja Oberliga Süd. Alueellisten lohkojen parhaat ratkaisivat Saksan mestaruuden cup-muotoisessa kilpailussa. Vuonna 1963 perustettiin Bundesliiga, johon pääsivät Oberligojen parhaat. Lisäksi Bundesliigan alapuolelle tuli myös Regionalliga. Sittemmin Oberligasta on tullut viides sarjaporras 2. Bundesliigan ja 3. Ligan perustamisen myötä.


title: Arcigay

text: Arcigay (Associazione lesbica e gay italiana) on italialainen seksuaalivähemmistöjen asialle omistautunut järjestö. Se on perustettu vuonna 1985, ja jäseniä on tällä hetkellä yli 160 000. Järjestöllä on lukuisia paikalliskeskuksia. Puheenjohtajana on toiminut vuodesta 2010 Paolo Patanè. Vasemmistopoliitikko Franco Grillini on järjestön kunniapuheenjohtaja.


title: Tappava seitti

text: Tappava seitti () on vuonna 2001 ensi-iltansa saanut yhdysvaltalainen elokuva, jonka on ohjannut Lee Tamahori. Elokuva perustuu James Pattersonin romaaniin "Hämähäkin aika".


title: Kirkko (rakennus)

text: Kirkko on kristinuskon pyhäkkö eli pyhä rakennus. Hiippakunnan keskuskirkkoa kutsutaan tuomiokirkoksi eli katedraaliksi.


title: Kirkko (rakennus)

text: Suomen sana "kirkko" on lainattu muinaisruotsin sanasta "kirkia". Pohjimmiltaan se juontuu kreikan adjektiivista "kȳriakón", joka tarkoittaa ”Herralle kuuluvaa”, ”Herran omaa”.


title: Kirkko (rakennus)

text: Perinteisesti kirkkorakennukset jaetaan keskuskirkkoihin ja pitkäkirkkoihin. Edellisissä pohjapiirros on pyöreä, neliömäinen, monikulmainen tai ristinmuotoinen. Jälkimmäisten pohjapiirroksessa on pituussuunta vallitseva. Niiden pääosat ovat runkohuone, kuori ja usein torni. Runkohuone jaetaan usein leveämpään keskilaivaan ja kahteen (tai useampaan) sivulaivaan, jotka pilaririvit erottavat toisistaan.


title: Kirkko (rakennus)

text: Useampilaivaiset kirkot ovat joko basilikoja tai hallikirkkoja. Hallikirkossa kaikkien laivojen katot ovat jokseenkin samalla korkeudella, basilikan keskilaiva nousee sivulaivoja korkeammalle päästäen sisään valoa ikkunaseinien, klerestorion, kautta. Välimuotoa, jossa keskilaiva kohoaa selkeästi korkeammaksi mutta klerestoriota ei ole, kutsutaan pseudobasilikaksi. Joskus on sivulaivojen yläpuolella parvia, emporeja ja triforioita. Runkohuoneen ja kuorin välissä on suuremmissa kirkkorakennuksissa tavallisesti poikkilaiva. Leikkauskohta on nimeltään ristikeskus. Lisäksi kirkoissa voi olla sivukappeleita, torneja ja useampia poikkilaivoja.


title: Kirkko (rakennus)

text: Useissa kirkoissa on sivuhuone, sakasti. Vanhoissa kirkoissa on jäljellä vielä eteistila, asehuone.


title: Kirkko (rakennus)

text: Aluksi kaikki juutalaisten tapaan kokoontuivat Jerusalemin temppelissä ja synagogissa. Ihmisten kotona tapaaminen oli myös hyvin yleistä. Hiljalleen yksityistiloista alettiin muovata erityisiä jumalapalvelustiloja, joista vanhimmat ovat 200-luvulta. Kirkkotiloista tuli julkisia Milanon ediktin jälkeen 313. Alkujaan monet kirkot rakenettiin jonkin marttyyrin tai pyhän ihmisen haudalle. Etenkin alttarin tuli olla haudan päällä. Kun ajan myötä kirkkoja tuli niin paljon ja uusille seuduille, haudan vaatimuksesta luovuttiin, mutta alttarin tuli sisältää pyhäinjäännöksen. Myöhemmin keskiajalla kirkon vaurastuttua kirkkorakennuksista tehtiin suuria ja näyttäviä Jumalan kunniaksi.


title: Kirkko (rakennus)

text: Kirkon itäreunassa sijaitsee alttari, josta käsin jumalanpalvelusta johdetaan. Joissakin kirkkokunnissa alttarin pyhin osio on erotettu ikonostaasilla, verholla tai seinällä. Läntisillä kirkkokunnilla kirkossa on erillinen puhujan koroke, jota kutsutaan saarnastuoliksi. Kirkoissa voi olla erilaisia soittimia. Perinteiset kirkkourut sijaitsevat joko lattian tasolla tai erillisellä urkuparvella.


title: Kirkko (rakennus)

text: Kirkot sisältävät monenlaista esineistöä. Votiivilaiva löytyy useasta veden lähistöllä sijaitsevasta kirkosta. Kastemalja saattaa olla kirkossa koverrettu kivijalusta. Alttarilla sijaitsee usein alttaritaulu tai alttarikaappi.


title: Kirkko (rakennus)

text: Kirkon symbolina voidaan pitää ristiä, sillä se merkitsee Jeesuksen ristiinnaulitsemista. Perinteisesti kirkon alttari on tehty kirkkosalin itäpuolelle, sillä kirkon itäseinä on näkyvä raja taivaan ja maan välillä. Sama symboliikka esiintyy alttarikehässä, joka monesti on tehty puolikaaren muotoon jotta ehtollisvieraat voisivat käydä samalle aterialle myös niiden pyhien kanssa, jotka eivät ole enää täällä.


title: Kirkko (rakennus)

text: Ilmansuunnilla on kirkkosalissa merkityksensä. Itä on auringonnousun ja Jumalan valon suunta. Länsi on tämän maailman suunta, johon usein kirkon pääovi on sijoitettu, jotta tulo kirkkoon voisi symboloida vaellusta luvattuun maahan kohti Jumalaa. Pohjoinen on Uuden testamentin suunta ja etelä Vanhan testamentin suunta. Monesti on pyritty sijoittamaan lukupulpetti eteläiselle puolelle ja saarnastuoli pohjoiselle puolelle.


Rationalististen ateistien ja agnostikkojen liitto () eli UAAR on italialainen uskonnottomien järjestö. Se perustettiin vuonna 1991 muun muassa edistämään sekularismia ja uskonnottoman väestön oikeuksia. Se julkaisee "L’Ateo"-lehteä ja on International Humanist and Ethical Unionin sekä European Humanist Federationin jäsen.


title: Rationalististen ateistien ja agnostikkojen liitto

text: Liitto yritti organisoida Italiassa ateistibussikampanjan, jonka sloganina olisi ollut: ""Huono uutinen on, että Jumalaa ei ole. Hyvä uutinen on, että et tarvitse häntä."" Kampanjalle ei kuitenkaan myönnetty lupaa. Tämän seurauksena liitto kehitti uuden sloganin: ""Hyvä uutinen on, että Italiassa on miljoonia ateisteja. Loistava uutinen on, että he uskovat sananvapauteen.""


title: Jimmy Davies

text: James 'Jimmy' Davies (18. elokuuta 1929 Glendale, Kalifornia – 11. kesäkuuta 1966 Chicago, Illinois) oli yhdysvaltalainen kilpa-autoilija, joka ajoi lähinnä Yhdysvaltain sarjoissa.


title: Jimmy Davies

text: Hän osallistui Indianapolis 500 -kilpailuun viidesti kausilla 1950–1951 ja 1953–1955. Hän ajoi kolmanneksi vuoden 1955 kilpailussa saavuttaen yhden palkintosijan ja 4 pistettä. Hän oli 21-vuotiaana vuoden 1951 kilpailussa kaikkien aikojen nuorin kuljettaja, joka on johtanut kilpailua vähintään yhden kierroksen ajan. Tämän ennätyksen rikkoi vasta Fernando Alonso Malesian GP:ssä 2003. Davies oli myös aikansa nuorin kilpailun voittanut kuljettaja hänen voittaessaan AAA-sarjan kilpailun vuonna 1949 20-vuotiaana. Hänen ennätyksensä rikkoi Marco Andretti vasta vuonna 2006 voittaessaan IRL-kilpailun. Davies ajoi kilpailuissaan alaikäisenä kuten Troy Ruttman ja Jim Rathmann.


title: Jimmy Davies

text: Davies kilpaili myös Midget cars -sarjassa vuosina 1960–1966 voittaen National Midget -mestaruuden vuosina 1960–1962. Hän voitti urallaan 46 Midget-kilpailua. Hänen Midget-autonsa tuli tunnetuksi tapauksesta, jonka mukaan se ryöstettiin häneltä ja löytyi vuotta myöhemmin kolarissa romuttuneena sanomalehtikuvan perusteella Sacramentosta. Davies menehtyi Midget-kilpailussa Santa Fe Speedwayllä Chicagossa vuonna 1966.


title: Jimmy Davies

text: Davies valittiin National Midget Auto Racing Hall of Fameen vuonna 1984.


title: Jimmy Daywalt

text: Jimmy Daywalt (28. elokuuta 1924 Wabash, Indiana – 4. huhtikuuta 1966 Indianapolis, Indiana) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun kahdeksan kertaa kausina 1953–1957, 1959 ja 1961–1962. Hän oli kuudes vuoden 1953 kilpailussa saavuttaen vuoden tulokas -palkinnon. Hän starttasi toisesta ruudusta vuoden 1954 kilpailuun johdettuaan kahdeksan kierroksen ajan, kunnes keskeytti kierroksella 111 kolarin seurauksena.


title: Jimmy Daywalt

text: Daywalt kuoli syöpään vain 41-vuotiaana Indianapolisissa, Indianassa.


title: Global Metal

text: Global Metal on vuonna 2008 julkaistu dokumenttielokuva, jonka ovat ohjanneet Scot McFadyen ja Sam Dunn. Se on jatkoa samojen tekijöiden aiemmalle dokumentille "" vuodelta 2005. Molempien aiheena on heavy metal -musiikkigenre. "Global Metal" käsittelee heavy metalia globaalina ilmiönä erilaisine ilmentymismuotoineen. Elokuvassa esiintyviä yhtyeitä ovat muun muassa Sigh, Demonic Resurrection, Sex Machineguns ja X Japan.


title: Jari Rannikko

text: Jari Rannikko (s. 1953) on entinen suomalainen koripalloilija.


title: Jari Rannikko

text: Rannikko nousi 1970-luvun loppupuolella Salon Vilppaan runkopelaajaksi. Vuonna 1978 hän siirtyi Turun NMKY:n SM-sarjajoukkueeseen. Hän voitti Suomen mestaruuden vuonna 1982, SM-hopeaa vuonna 1979 sekä SM-pronssia vuonna 1983.


title: Jari Rannikko

text: SM-sarjan 1978–1979 loppuotteluissa Playhonkaa vastaan Rannikko teki yhteensä 24 pistettä. Hänen pelitilanneheitoistaan onnistui ensimmäisessä loppuottelussa viisi seitsemästä ja toisessa kaksi kahdeksasta, kolmannessa ei yksikään kolmesta heitosta mennyt koriin, ja neljännessä loppuottelussa kaksi neljästä heitosta onnistui.


title: Jari Rannikko

text: SM-sarjan 1981–1982 runkosarjassa Rannikko teki 36 ottelussa 173 pistettä ja otti 56 levypalloa. Hän oli runkosarjan pelitilanneheittojen tarkkuustilastossa 17:s onnistuttuaan 67 heitossa 125:stä (53,6 %). Ratkaisevassa viidennessä loppuottelussa Panttereita vastaan hän teki kahdeksan pistettä ja otti 11 levypalloa. Hänen runkosarjan ja pudotuspelien yhteen lasketut tilastolukemansa olivat: 46 ottelua, 196 pistettä (4,26 p ottelua kohden), 73 levypalloa, 90 virhettä, 151 pelitilanneheittoa, joista 74 onnistui (49,0 %), sekä 66 vapaaheittoa, joista 48 onnistui (72,7 %).


title: Jari Rannikko

text: Jari Rannikon poika Teemu Rannikko on 2000-luvun parhaita suomalaisia koripalloilijoita.


title: Irma Thesleff

text: Irma Paula Nathalia Thesleff (o.s. Saxén, s. ) on suomalainen professori, kehitysbiologian tutkimusohjelman johtaja ja tieteen akateemikko Helsingin yliopiston Biotekniikan instituutissa. Thesleff on kansainvälisesti tunnettu hampaiden ja kallonluiden kehityksen tutkimisesta.


title: Irma Thesleff

text: Irma Thesleff, omaa sukuaan Saxén, opiskeli hammaslääkäriksi tähtäävää tutkintoa, mutta aloitti hammaslääketieteen tutkimuksen setänsä professori Lauri Saxénin kannustuksella. Lauri Saxén oli tuolloin kokeellisen patologian professori mutta myös kehitysbiologi. Myöhemmin Saxén valittiin myös Helsingin yliopiston kansleriksi. Irma Thesleffin tieteellinen ura jatkoi siis maineikkaan sedän jalanjälkiä. Thesleff kiinnostui setänsä esittämästä väitöskirja-aiheesta ja valmistui hammaslääketieteen tohtoriksi 1975. Hänen englanninkielinen väitöskirjansa (I. Saxén, 1975) oli otsikoitu "Etiological variables in oral clefts" ja käsitteli huuli- ja suulakihalkion syntyä. Thesleff vietti perheineen vuoden Yhdysvalloissa postdoc-tutkijana National Institutes of Health -tutkimusinstituutissa ja palasi Suomeen 1979. Vuonna 1983 hänestä tuli myös oikomishoidon erikoishammaslääkäri. Vuodesta 1990 vuoteen 2004 hän toimi lasten hammashoito- ja hampaiston oikomisopin professorina Helsingin yliopistossa. Vuonna 1996 hän aloitti myös Biotekniikan instituutin kehitysbiologian tutkimusohjelman johtajana. Thesleffin johtama tutkimusyksikkö valittiin Suomen Akatemian huippuyksiköksi viisivuotiskaudelle 2002–2007. Tutkimusjohtajan viran muututtua pysyväksi hän erosi vuonna 2004 professorin virastaan ja keskittyi täysillä 80 hengen tutkimusyksikön johtamiseen. Suomen Akatemian valitsema akatemiaprofessori Thesleff oli vuosina 1998–2003.


title: Irma Thesleff

text: Irma Thesleff on saanut uransa aikana useita palkintoja. Vuonna 1999 hän sai Oslon yliopiston lääketieteen Anders Jahren pääpalkinnon, joka on rahalliselta arvoltaan miljoona Norjan kruunua. Professori Thesleff on ollut Suomalaisen Tiedeakatemian jäsen vuodesta 1994 ja Academia Europæan jäsen vuodesta 2000. Hammaslääketieteen alan merkittävimmän Isaac Schourin muistopalkinnon ("Isaac Schour Memorial Award") Thesleff sai vuonna 2008. Lisäksi hän on saanut lukuisia suomalaisia palkintoja.


title: Irma Thesleff

text: Thesleffin kansainvälinen arvostus näkyy myös hänelle myönnetyissä arvonimissä. Hän on kunniatohtori Göteborgin ja Kööpenhaminan yliopistoissa, ja Montrealin McGill-yliopistossa. Vuoden 2005 lopussa Thesleff nimettiin belgialaisen Leuvenin yliopiston kunniatohtoriksi ja vuonna 2008 hän sai kunniatohtorin arvonimen unkarilaisesta Debrecenin yliopistosta. Vuoden 2009 alussa Thesleff valittiin ensimmäisenä suomalaisena alaltaan amerikkalaisen tiedejärjestöjen kattojärjestön "American Association for the Advancement of Science" eli AAAS:n "fellow"-jäseneksi.


title: Irma Thesleff

text: Thesleff on saanut myös paljon kansallisista arvostusta: Professoriliitto on nimennyt Thesleffin Vuoden Professoriksi (2004) ja hammaslääkäriseura Apollonia ry:n ortodontian jaosto on nimennyt Thesleffin ensimmäiseksi Vuoden Ortodontiksi vuonna 2006.


title: Irma Thesleff

text: Vuonna 2014 Thesleff nimettiin tieteen akateemikoksi.


title: Irma Thesleff

text: Thesleffin perheen kolme nykyään jo aikuista lasta ovat urheilullisia ja koko perhe harrastaa tennistä. Vanhin ja nuorin tytär ovat saavuttaneet myös kansainvälistä urheilumenestystä. Irma Thesleffin puoliso on ammatiltaan lentokapteeni.


title: Visaginas

text: Visaginas on runsaan 21 000 asukkaan kaupunkikunta Utenan läänissä, Liettuan itäosassa. Kaupungin lähellä sijaitsee Liettuan suurin järvi Drūkšiai.


title: Visaginas

text: Visaginas perustettiin vuonna 1975 asutuskeskukseksi Ignalinan ydinvoimalan työntekijöille. Aluksi eli vuoteen 1992 saakka kaupungin nimi oli Liettuan kommunistisen puolueen ensimmäisen pääsihteerin Antanas Sniečkusin mukaan Sniečkus (). Visaginas sai kaupunginoikeudet vuonna 1977 ja 1996 otettiin käyttöön kaupungin nykyinen vaakuna.


title: Visaginas

text: Kaupunki väestöltään on Ignalinan ydinvoimalan seurauksena maan venäläisvaltaisimpia. Väestönlaskennan (2011) tilastojen valossa kaupungin etninen jakauma oli seuraava:


title: Visaginas

text: Kaupungin tärkein elinkeino oli sähköntuotanto: Liettuan ainut ydinvoimala, Ignalina, sijaitsi lähellä kaupunkia. Voimalassa työskenteli yli 5000 ihmistä. Voimalaitos suljettiin lopullisesti 31. joulukuuta 2009. Vanhan voimalaitoksen viereen aiotaan rakentaa uusi ydinvoimalaitos. Visaginasin rautatieasema tuo raideyhteyden niin Vilnaan, Daugavpilsiin kuin Pietariinkin.


title: Visaginas

text: Kaupungissa toimii: ammattikorkeakoulu, 6 yläastetta, ala-aste, 8 päiväkotia, musiikin- ja akrobatian oppilaitokset ja urheilukeskus. Visaginasissa toimii 11 urheiluseuraa, joissa on yhteensä 1600 jäsentä. Kaupungissa järjestetään vuosittain "Visaginas Country" -kantrimusiikkifestivaali.


title: Visaginas

text: Visaginasin ystävyyskaupungit:


title: Hoorn

text: Hoorn on kunta ja kaupunki Alankomaissa, Pohjois-Hollannin maakunnassa. Se sijaitsee IJsselmeerin rannalla, 35 kilometriä Amsterdamista pohjoiseen. Hoornissa on arviolta 72 172 asukasta (vuonna 2016) ja sen pinta-ala on 20,25 neliökilometriä.


title: Hoorn

text: Hoorn sai kaupunginoikeudet vuonna 1357.


title: Frank Baumgartl

text: Frank Baumgartl (29. toukokuuta 1955 Schlema, Saksi, Saksan demokraattinen tasavalta – 26. elokuuta 2010 Comojärvi, Italia) oli itäsaksalainen estejuoksija ja olympiamitalisti.


title: Frank Baumgartl

text: Baumgartl voitti vuonna 1973 juniorien Euroopan-mestaruuden 2 000 metrin estejuoksussa ajalla 5.28,14. Hän saavutti Montréalin 1976 olympialaisissa pronssia 3 000 metrin estejuoksussa ajalla 8.10,36. Hän oli vielä loppusuoralla kilpailua johtavan Anders Gärderudin rinnalla, mutta kaatui viimeiseen kuivaesteeseen ja joutui päästämään Gärderudin lisäksi myös Bronisław Malinowskin ohitseen.


title: Frank Baumgartl

text: Baumgartl edusti seuratasolla SC Karl-Marx-Stadtia. Hänen valmentajansa oli Klaus Kretschmann. Hän lopetti polvivaivojen myötä uransa ennen Moskovan 1980 olympialaisia.


title: Frank Baumgartl

text: Saksan jälleenyhdistymisen jälkeen Baumgartl muutti Baden-Württembergiin ja työskenteli siellä Boschin palveluksessa. Hän kuoli sydänkohtaukseen 55-vuotiaana elokuussa 2010.


title: Haarlemmerliede en Spaarnwoude

text: Haarlemmerliede en Spaarnwoude on kunta Alankomaissa, Pohjois-Hollannin maakunnassa. Vuonna 2016 siellä oli arviolta 5 578 asukasta (vuonna 2016) ja sen pinta-ala on 19,23 neliökilometriä.


title: Haarlemmerliede en Spaarnwoude

text: Kunta koostuu seuraavista kylistä:


title: Paul-Heinz Wellmann

text: Paul-Heinz Wellmann (s. 31. maaliskuuta 1952 Haiger, Hessen, Saksan liittotasavalta) on entinen saksalainen keskimatkojen juoksija ja olympiamitalisti. Hänen päälajinsa oli 1 500 metrin juoksu.


title: Paul-Heinz Wellmann

text: Wellmann sijoittui 19-vuotiaana Helsingin EM-kilpailuissa 1971 seitsemänneksi 1 500 metrin juoksussa ajalla 3.40,8. Münchenin 1972 olympialaisissa hän oli jälleen seitsemäs ajalla 3.40,1, ja samalle sijalle hän päätyi Rooman EM-kilpailuissa 1974 ajalla 3.41,6.


title: Paul-Heinz Wellmann

text: Wellmann pääsi suurimpiin saavutuksiinsa vuonna 1976. Münchenin EM-hallikilpailuissa hän voitti kultaa ajalla 3.45,1. Montréalin olympialaisissa hän saavutti pronssia ajalla 3.39,33. Hänen vaimonsa Ellen Wellmann (o.s. Tittel) sijoittui Montréalissa 1 500 metrillä seitsemänneksi. San Sebastiánin EM-hallikilpailuissa 1977 Karl-Heinz Wellmann saavutti vielä hopeaa ajalla 3.46,6. Vaimo jätti Wellmannin ja avioitui jo huhtikuussa 1977 hänen parhaan ystävänsä ja kilpakumppaninsa Thomas Wessinghagen kanssa.


title: Paul-Heinz Wellmann

text: Seuratasolla Wellmann edusti TuS 04 Leverkusenia. Hän toimi kilpauransa jälkeen valmentajana.


title: Graft-De Rijp

text: Graft-De Rijp on entinen kunta Alankomaissa, Pohjois-Hollannin maakunnassa. Sen pinta-ala oli 21,76 km² ja asukasluku vuoden 2008 lopussa 6 471. Vuonna 2015 se liitettiin Alkmaariin.


title: Graft-De Rijp

text: Kunnan alueella sijaitsivat seuraavat kylät:


title: Yhdysvaltain ilmavoimamuseo

text: Yhdysvaltain ilmavoimamuseo () on Yhdysvaltain ilmavoimien aselajimuseo, joka sijaitsee Riversidessä Ohiossa. Se on maailman suurin ja vanhin sotilasilmailumuseo, ja siellä käy vuosittain yli miljoona kävijää. Näytteillä on yli 400 lentokonetta ja ohjusta. Sisäänpääsy on ilmainen.


title: Jukka Santanen

text: Jukka Santanen (7. toukokuuta 1927 – 2. heinäkuuta 2010) oli suomalainen taikuri. Hän työskenteli ammatikseen viihde- ja taika-alalla yli 40 vuotta.


title: Jukka Santanen

text:
Ennen taikurinuraa Santanen toimi kymmenkunta vuotta konelatojana. Saatuaan eräältä merimieheltä innostuksen taikatemppuihin Santanen alkoi harjoitella niitä 1950-luvun alussa ja esiintyi ensimmäisen kerran julkisesti 1953, jolloin häntä avusti itse Frans Emil Sillanpää. Tämä tapahtui Kaunialan sotavammasairaalassa. Siitä lähtien Santanen esiintyi vuosittain sotainvalidien tilaisuuksissa. Päästyään 1956 Sanomalehtimiesyhdistyksen Vihreä oksa -revyyhyn hän herätti huomiota sorminäppäryyttä vaativilla savuketempuillaan, ja esiintymistarjouksia alkoi tulla niin paljon, että 1959 hän siirtyi täysin taikurin ammattiin. 1960- ja 1970-luvulla hän herätti huomiota yhdessä vaimonsa kanssa esittämällään telepaattisella ohjelmalla. Lusikantaivuttaja Uri Gellerin temput Santanen teki 1974 heti viikon päästä tämän Suomen-vierailun jälkeen Seura-lehden järjestämässä valvotussa testissä.
Taiteilijantoimensa ohella Santanen toimi aktiivisesti suomalaisen viihteen tason ja arvostuksen kohottamiseksi. Hän oli Esiintyvät Taiteilijat r.y:n puheenjohtajana 1983–1989 ja järjesti silloin useita sirkustaiteilijoiden pr-tapahtumia ja opintomatkat muun muassa Moskovaan, Budapestiin ja Istanbuliin. Hän osallistui useisiin taikureitten maailman- ja pohjoismaisiin kongresseihin sekä toiminut tuomarina muun muassa Nuorison taidetapahtumassa. Oma taikuripalsta hänellä oli Uudessa Suomessa 1962–1967.


title: Jukka Santanen

text: Jukka Santaselle myönnettiin valtion ylimääräinen taiteilijaeläke. Hän oli Sirkus- ja varieteetaiteen ystävät r.y. CiVan jäsen. Aktiiviuransa lopetettuaan hän esiintyy vielä silloin tällöin ja ottaa innokkaasti osaa viihteen erilaisiin tapahtumiin. Myös hypnoosi kuului hänen harrastuksiinsa. "Taikurivuodet ovat olleet elämäni parhaita vuosia, esiintymiset ja muut harrastukset olen voinut itse valita."


title: Jukka Santanen

text: Nuoruudessaan Jukka Santanen harrasti nyrkkeilyä ja kuului sarjansa parhaimmistoon. Hän voitti pari kertaa TUL:n Keski-Suomen piirin mestaruuden ja oli arvolistalla viidentenä. Hänet valittiin myös Lontoon olympialaisten valmennusrenkaaseen, mutta sairaus katkaisi urheiluharrastuksen. Hän oli Jyväskylän Työväen Nyrkkeilijöiden perustajajäsen.


title: Jevgeni Gavrilenko

text: Jevgeni Mihailovitš Gavrilenko (, s. 5. huhtikuuta 1951 Homel) on neuvostoliittolainen, 1970-luvulla menestynyt 400 metrin aitajuoksija ja olympiamitalisti.


title: Jevgeni Gavrilenko

text: Gavrilenko sijoittui Helsingin EM-kilpailuissa 1971 päälajissaan 400 metrin aitajuoksussa viidenneksi ajalla 50,5 s. Münchenin 1972 olympialaisissa hän sijoittui kuudenneksi ajalla 49,66 s. Rooman EM-kilpailuissa 1974 hän saavutti aitajuoksussa pronssia ajalla 49,32 s ja oli mukana Neuvostoliiton pikaviestijoukkueessa, joka keskeytti. Montréalin 1976 olympialaisissa Gavrilenko saavutti aitajuoksussa pronssia ajalla 49,45 s. Lisäksi hän oli alkuerissä karsiutuneen pikaviestijoukkueen ankkuri eli viimeisen osuuden juoksija.


title: Wieringermeer

text: Wieringermeer on polderi ja entinen kunta Alankomaissa, Pohjois-Hollannin maakunnassa. Sen pinta-ala oli 309,37 km² (josta vettä 102,70 km²). Asukasluku oli vuoden 2008 lopussa 12 562.


title: Wieringermeer

text: Vuonna 2012 Wieringermeer, Anna Paulowna, Niedorp ja Wieringen yhdistyivät uudeksi kunnaksi nimeltä Hollands Kroon.


title: Wieringermeer


title: Muiden

text: Muiden on entinen kunta ja kaupunki Alankomaissa, Pohjois-Hollannin maakunnassa. Sen pinta-ala oli 36,51 km² (josta vettä 22,06 km²) ja asukasluku vuoden 2008 lopussa 6 576.


title: Englannin 3. divisioona

text: Vuosina 1921–1958 divisioona oli jaettu etelä- ja pohjoislohkoon. Tämän jälkeen maantieteellisestä jaosta luovuttiin ja joukkueet jakautuivat yksilohkoiseen 3. divisioonaan ja uuteen 4. divisioonaan.


title: Aleksei Spiridonov

text: Aleksei Sergejevitš Spiridonov (, 20. marraskuuta 1951 Leningrad – 9. huhtikuuta 1998 Pietari) oli neuvostoliittolainen moukarinheittäjä ja olympiamitalisti.


title: Aleksei Spiridonov

text: Spiridonov voitti Rooman EM-kilpailuissa 1974 moukarinheitossa kultaa tuloksella 74,20 m. Hän nousi vasta viimeisellä heittokierroksella, kilpailun toiseksi viimeisenä heittäjänä voittoon 20 senttimetrillä ohi itäsaksalaisen Jochen Sachsen. Heti EM-kisojen jälkeen 11. syyskuuta 1974 Münchenissä Spiridonov heitti maailmanennätyksen 76,66 m. Ennätys pysyi hänen nimissään runsaat kahdeksan kuukautta. Rooman universiadeissa 1975 hän voitti kultaa tuloksella 73,82 m.


title: Aleksei Spiridonov

text: Montréalin 1976 olympialaisissa Spiridonov saavutti pronssia tuloksella 76,08 m, jonka hän heitti viimeisellä kierroksella. Hänen muut heittonsa kantoivat 75,74, 73,94, 75,28 ja 75,60 metriä, ja viides heitto oli mitätön. Neuvostoliitto saavutti kilpailussa kolmoisvoiton.


title: Kurt Austin

text: Kurt Austin on kuvitteellinen henkilö Clive Cusslerin ja Paul Kemprecosin luomassa NUMA Files -kirjasarjassa.


title: Kurt Austin

text: Austin on syntynyt 6. joulukuuta vuonna 1961. Hän on yli 180 senttiä pitkä, painaa noin 90 kiloa ja hänen silmänsä ovat vihreät ja hiukset hopeanväriset. Silloin kun Austin ei ole seikkailemassa NUMAn eri tehtävissä toverinsa Joe Zavalan kanssa, hän on kotonaan Virginian Fairfaxissa Potomacjoen varrella.


title: Kurt Austin

text: Austin keräilee erilaisia käsiaseita joita hänellä onkin huomattava valikoima.


title: Kurt Austin

text: Hän on meri-insinööri ja pätevin mahdollinen sukeltaja; kirjassa NOLLAPISTE mainitaan hänen olleen aiemmin CIAn palveluksessa jolloin hän pelasti näitä kiinnostaneita laivanhylkyjä.


title: Millard Hampton

text: Millard Frank Hampton jr. (s. 8. heinäkuuta 1956 Fresno, Kalifornia, Yhdysvallat) on entinen yhdysvaltalainen pikajuoksija ja olympiavoittaja.


title: Millard Hampton

text: Hampton saavutti Montréalin 1976 olympialaisissa hopeaa 200 metrin juoksussa ajalla 20,29 s. Hän juoksi 4 × 100 metrin viestijuoksussa kultaa ajalla 38,33 s voittaneessa Yhdysvaltain joukkueessa kolmannen osuuden.


title: Dwayne Evans

text: Dwayne Eugene Evans (s. 13. lokakuuta 1958 Phoenix, Arizona, Yhdysvallat) on entinen yhdysvaltalainen pikajuoksija ja olympiamitalisti.


title: Dwayne Evans

text: Evans saavutti Montréalin 1976 olympialaisissa pronssia 200 metrin juoksussa ajalla 20,43 s. Hänen edelleen sijoittuivat jamaikalainen Don Quarrie sekä maanmies Millard Hampton.


title: Apina ja Uusikuu

text: Apina ja Uusikuu on Viivi Hyvösen vuonna 2008 ilmestynyt kolmas romaani. Kirja sijoittuu kaupunkiin, jonka eristää muusta maailmasta myrkynvärinen meri ja vihamielisten apinoiden kansoittama suuri kaatopaikka.


title: Fred Newhouse

text: Frederick Vaughn (Fred) Newhouse (s. 8. marraskuuta 1948 Haney Grove, Texas, Yhdysvallat) on yhdysvaltalainen pikajuoksija ja olympiavoittaja.


title: Fred Newhouse

text: Newhouse saavutti Montréalin 1976 olympialaisissa hopeaa 400 metrin juoksussa ajalla 44,40 s. Hän juoksi 4 × 400 metrin viestijuoksussa kultaa ajalla 2.58,65 voittaneessa Yhdysvaltain joukkueessa kolmannen osuuden.


title: Herman Frazier

text: Herman Ronald Frazier (s. 29. lokakuuta 1954 Philadelphia, Pennsylvania, Yhdysvallat) on entinen yhdysvaltalainen pikajuoksija ja olympiavoittaja.


title: Herman Frazier

text: Frazier saavutti Montréalin 1976 olympialaisissa pronssia 400 metrin juoksussa ajalla 44,95 s. Hän juoksi 4 × 400 metrin viestijuoksussa kultaa ajalla 2.58,65 voittaneessa Yhdysvaltain joukkueessa ensimmäisen osuuden.


title: Englannin 4. divisioona

text: Divisioona syntyi kun maantieteellisesti kahteen lohkoon jaettu 3. divisioona muutettiin yksilohkoiseksi ja joukkueet jaettiin siihen ja 4. divisioonaan.


title: Maxie Parks

text: Maxwell Lander (Maxie) Parks (s. 9. heinäkuuta 1951 Arkansas City, Arkansas, Yhdysvallat) on entinen yhdysvaltalainen pikajuoksija ja olympiavoittaja.


title: Maxie Parks

text: Maxie Parks sijoittui Montréalin 1976 olympialaisissa viidenneksi 400 metrin juoksussa ajalla 45,24 s. Hän juoksi 4 × 400 metrin viestijuoksussa kultaa ajalla 2.58,65 voittaneessa Yhdysvaltain joukkueessa viimeisen osuuden.


title: Benjamin Brown

text: Benjamin Gene (Benny) Brown (27. syyskuuta 1953 San Francisco, Kalifornia, Yhdysvallat – 1. helmikuuta 1996 Ontario, Kalifornia, Yhdysvallat) oli yhdysvaltalainen pikajuoksija ja olympiavoittaja.


title: Benjamin Brown

text: Benjamin Brown juoksi Montréalin 1976 olympialaisten 4 × 400 metrin viestijuoksussa kultaa ajalla 2.58,65 voittaneessa Yhdysvaltain joukkueessa toisen osuuden. Hän kuoli 42-vuotiaana auto-onnettomuudessa.


title: Saima Hyökki

text: Saima Hyökki (o.s. Haapanen, s. 1981) on Espoossa asuva laulaja, laulunopettaja, säveltäjä ja sovittaja. Hyökki on valmistunut pop/jazz-lauluopettajaksi Helsingin ammattikorkeakoulu Stadiasta ja suorittanut siellä myös ylemmän ammattikorkeakoulututkinnon YAMK. Hän opettaa tällä hetkellä Musiikkiopisto Avoniassa.


title: Saima Hyökki

text: Hyökki on jäsenenä a cappella -lauluyhtyeessä Viisi. Syksystä 2013 kesään 2014 ja syksystä 2015 syksyyn 2016 Hyökki sijaisti Soila Sariolaa Lauluyhtye Rajattomassa.


title: Rick Wohlhuter

text: Richard Charles (Rick) Wohlhuter (s. 23. joulukuuta 1948 Geneva, Illinois, Yhdysvallat) on yhdysvaltalainen keskimatkojen juoksija ja olympiamitalisti.


title: Rick Wohlhuter

text: Wohlhuter karsiutui Münchenin 1972 olympialaisten 800 metrin juoksun alkuerissä ajalla 1.49,4. Montréalin 1976 olympialaisissa hän saavutti pronssia 800 metrillä ajalla 1.44,12 sekä sijoittui 1 500 metrillä kuudenneksi ajalla 3.40,64 s.


title: Waterland

text: Waterland on kunta Alankomaissa Pohjois-Hollannin maakunnassa. Siellä on arviolta 17 304 asukasta (vuonna 2016), ja sen pinta-ala on 52,11 neliökilometriä.


title: Waterland

text: Kaupunki


title: Waterland

text: Kyliä:


title: Waterland

text: Pieniä kyliä:


title: Vihreä oksa -revyy

text: Vihreä Oksa -revyy oli 1950-luvulla perustettu revyy Linnanmäellä. Se toimi alkuun sirkusteltassa, mutta kun Peacock-teatteri rakennettiin, Vihreä Oksa -tapahtuma siirtyi sinne. Vihreästä oksasta ovat aloittaneet muun muassa Brita Koivunen, fakiiri Kronblom ja Eero ja Jussi Raittinen, samoin Stadin slangi ry:n entinen puheenjohtaja Lasse Liemola. Stadin Slangi on elvyttänyt tapahtuman uudelleen vuonna 2008.


title: Tatjana Anisimova

text: Tatjana Mihailovna Anisimova (, o.s. Polubojarova, s. 19. lokakuuta 1949 Groznyi) on entinen neuvostoliittolainen pika-aitajuoksija ja olympiamitalisti.


title: Tatjana Anisimova

text: Anisimova, silloiselta nimeltään Polubojarova, sijoittui Helsingin EM-kilpailuissa 1971 kahdeksanneksi 100 metrin aitajuoksussa ajalla 13,7 s. Avioitumisensa jälkeen hän sijoittui Rooman EM-kilpailuissa 1974 kuudenneksi ajalla 13,16 s. Montréalin 1976 olympialaisissa hän saavutti hopeaa ajalla 12,78 s häviten itäsaksalaiselle Johanna Schallerille 0,01 sekunnin erolla. Prahan EM-kilpailuissa 1978 hän saavutti hopeaa ajalla 12,67 s. Moskovan 1980 olympialaisissa hän selviytyi alkueristä jatkoon mutta ei juossut välierissä. Ateenan EM-kilpailuissa 1982 hän sijoittui seitsemänneksi ajalla 13,06 s.


title: Tatjana Anisimova

text: Sisäratojen EM-kilpailuissa Anisimova saavutti pronssia 60 metrin aitajuoksussa Katowicessa 1975 ajalla 8,21 s ja 50 metrin aitajuoksussa Grenoblessa 1981 ajalla 6,81 s.


title: Beverwijk

text: Beverwijk on kaupunki ja kunta Alankomaissa. Se sijaitsee Pohjois-Hollannin provinssissa. Vuoden 2016 alussa asukasluku oli 40 309. Kunta muodostuu Beverwijkin kaupungista ja Wijk aan Zeen kylästä.


title: Eitzing

text: Eitzing on Itävallan kunta Ylä-Itävallan osavaltiossa Ried im Innkreisin piirikunnassa. Se sijaitsee osavaltion länsiosassa Ried im Innkreisin kaupungin luoteispuolella. Kunnassa on arviolta 801 asukasta (vuonna 2017) ja sen pinta-ala on 8,563 neliökilometriä.


title: Natalja Lebedeva

text: Natalja Vasiljevna Lebedeva (, s. 24. elokuuta 1949 Moskova) on neuvostoliittolainen pika-aitajuoksija ja olympiamitalisti.


title: Natalja Lebedeva

text: Lebedeva sijoittui Rooman EM-kilpailuissa 1974 seitsemänneksi 100 metrin aitajuoksussa ajalla 13,19 s. Montréalin 1976 olympialaisissa hän saavutti pronssia ajalla 12,80 s. Hän hävisi kultamitalisti Johanna Schallerille vain 0,03 sekunnilla ja hopeamitalisti Tatjana Anisimovalle 0,02 sekunnilla mutta jätti Gudrun Berendin neljänneksi 0,02 sekunnin erolla.


title: Natalja Lebedeva

text: Sisäratojen EM-kilpailujen 60 metrin aitajuoksussa Lebedeva saavutti hopeaa Münchenissä 1976 ajalla 8,08 s sekä pronssia Sindelfingenissä 1980 ajalla 8,04 s.


title: Lyijykammiomenetelmä

text: Lyijykammiomenetelmä eli lyijykammioprosessi on teollinen menetelmä rikkihapon tuottamiseen. Menetelmän kehitti brittiläinen lääkäri John Roebuck vuonna 1746. Nykyään lyijykammiomenetelmän on korvannut parempisaantoisempi kontaktimenetelmä.


title: Lyijykammiomenetelmä

text: Ennen lyijykammiomenetelmän kehittämistä rikkihappoa valmistettiin hauraisiin lasiastioihin. Ne Roebuck korvasi puurakenteisilla kammioilla, joiden sisäseinät oli päällystetty lyijylevyillä, mistä tuli prosessin nimitys. Lyijy oli tuohon aikaan yksi harvoista rikkihappoa sietävistä halvoista materiaaleista.


title: Lyijykammiomenetelmä

text: Alkuperäisessä Roebuckin lyijykammiomenetelmässä rikkihaponvalmistuksessa tarvittavat kaasut rikkidioksidi ja typen oksidit saatiin aikaan kuumentamalla rikin ja nitraattisuolojen seosta. Kammion lattialla oli vettä, johon reaktiossa syntyvät kaasut liukenivat. Tällä menetelmällä saatiin aikaiseksi rikkihappoliuosta, joka oli väkevyydeltään 35–45-prosenttista. Väkevämpää rikkihappoa tuotettiin haihduttamalla.


title: Lyijykammiomenetelmä

text: Lyijykammiomenetelmää parantelivat monet henkilöt. Ranskalaiset Charles Bernard Desormes ja Nicolas Clément osoittivat vuonna 1793, että tarvittavaa nitraattimäärää voitiin huomattavasti pienentää päästämällä reaktiokammioon myös happea. Vuonna 1803 Charles Tennant rakensi reaktiotilasta erillisen rikinpolttouunin. Tärkeimmät tekniset parannukset tekivät Joseph-Louis Gay-Lussac ja John Glover. Gay-Lussac suunnitteli vuonna 1827 nimeään kantavan tornin, jota käytetään reaktiossa syntyvien typen oksidien keräämiseen ja niiden käyttämiseen uudelleen. Keksintö ei levinnyt laajalle ennen vuotta 1859, jolloin Glover rakensi toisen tornin, jossa voitiin ottaa talteen vielä enemmän typen oksideja. Tämä vähensi edelleen reaktiossa tarvittavan nitraattien määrää. Myöhemmin typen oksidit tuotettiin lähinnä polttamalla ammoniakkia. Vuodesta 1818 alkaen rikin poltto korvattiin pyriitin ja muiden rikkiä sisältävien mineraalien kuumentamisella. Malmit olivat alkuainerikkiä halvempia ja lisäksi niistä syntyvä metallijäte voitiin käyttää hyödyksi muun muassa raudan ja kuparin valmistuksessa.


title: Lyijykammiomenetelmä

text: Lyijykammiomenetelmässä tapahtuvat reaktiot ovat monimutkaisia, eikä kaikista reaktiomekanismeista ole täyttä yksimielisyyttä. Rikkidioksidi ja typen oksidit johdetaan 6–8 metriä korkeaan Glover-torniin. Torni on puoliksi täynnä rikkihappoa kestäviä kiviä ja tiiliä. Tornin huipulla on järjestelmä, josta torniin ruiskutetaan korkeamman Gay-Lussacin tornin pohjalta tulevaa erittäin väkevää rikkihappoa. Rikkihappo sisältää prosessissa välituotteena syntyvää nitrosyylirikkihappoa. Tornissa rikkidioksidi reagoi nitrosyylirikkihapon ja veden kanssa muodostaen rikkihappoa ja typpimonoksidia. Osa typpimonoksidista reagoi rikkidioksidin ja hapen sekä veden kanssa muodostaen uudelleen nitrosyylirikkihappoa. Lämpötila tornissa on 130 °C


title: Lyijykammiomenetelmä

text: Kaasut johdetaan Gloverin tornista kahteen tai kolmeen lyijylevyseinäiseen reaktiokammioon. Kammioissa oleva kaasuseos sisältää rikkidioksidia, happea, typpimonoksidia ja typpidioksidia. Lämpötila kammioissa ei ole reaktioiden aikana vakio ja se vaihtelee 30–65 asteen välillä. Kammiossa tapahtuvat reaktiot ovat:


title: Lyijykammiomenetelmä

text: Syntyvä reaktio kerääntyy kammioiden pohjalle, josta se poistetaan. Kaasumaiset aineet johdetaan 12–15 metriä korkeaan Gay-Lussacin torniin. Torni on täytetty rikkihappoa kestävillä kivillä ja tiilillä. Tornin huipusta ruiskutetaan Gloverin tornista tulevaa rikkihappoa. Tornissa tapahtuu kaksi reaktiota:


title: Lyijykammiomenetelmä

text: Näin muodostuu seos, joka sisältään rikkihappoa, typpihappoa ja nitrosyylirikkihappoa. Tämä seos johdetaan Gloverin torniin, jossa vapautuu reaktioissa tarvittavaa typpimonoksidia. Typpimonoksidi on siis prosessissa katalyytti. Kaikki typen oksidi ei kuitenkaan täysin kierrä reaktioissa vaan typen oksideita täytyy lisätä polttamalla ammoniakkia ja johtamalla kaasut Gloverin torniin.


title: Lyijykammiomenetelmä

text: Lyijykammiomenetelmällä voidaan tuottaa rikkihapon vesiliuosta, jonka happopitoisuus on 62–77 prosenttia. Hapossa on usein epäpuhtauksina arseenitrioksidia, lyijysulfaattia, seleenihapoketta ja typpihapoketta sekä lisäksi pieniä määriä metalleja. Kontaktimenetelmällä voidaan tuottaa 99,5-prosenttista rikkihappoa, josta tehdään laimeampia vesiliuoksia.


title: Maria Petkova

text: Maria Dimitrova Petkova (, o.s. Vergova, , s. 3. marraskuuta 1950 Plovdiv) on entinen bulgarialainen kiekonheittäjä ja olympiamitalisti.


title: Maria Petkova

text: Maria Vergova sijoittui vuoden 1973 universiadien kiekonheitossa neljänneksi. Rooman EM-kilpailuissa 1974 hän oli jälleen neljäs tuloksella 61,92. Vuonna 1975 hän voitti Rooman universiadeissa mestaruuden tuloksella 65,28 m. Montréalin 1976 olympialaisissa hän saavutti hopeaa toisella kierroksella heittämällään tuloksella 67,30 m. Vuonna 1977 hän oli jälleen universiadien ykkönen Sofiassa tuloksella 66,34 m.


title: Maria Petkova

text: Avioitumisensa jälkeen Maria Petkova heitti Sofiassa 13. heinäkuuta 1980 maailmanennätyksen 71,80 m. Moskovan 1980 olympialaisissa hän saavutti hopeaa viimeisellä kierroksella heittämällään tuloksella 67,90 m. Hänen aiemmat loppukilpailuheittonsa olivat mitaltaan 67,68, 65,36, 67,66, 65,56 ja 67,68 metriä.


title: Maria Petkova

text: Ateenan EM-kilpailuissa 1982 Petkova saavutti hopeaa tuloksella 67,94 m. Hän hävisi maannaiselleen Tsvetanka Hristovalle 40 senttimetrillä. Helsingin MM-kilpailuissa 1983 Petkova saavutti hopeaa tuloksella 66,44 m.


Teenage Mutant Ninja Turtles: Mutant Melee (lyhyesti TMNT: Mutant Melee) on Konamin kehittämä ja maaliskuussa 2005 julkaisema tappelupeli. Peli perustuu animaatiosarjaan "Teini-ikäiset mutanttininjakilpikonnat".


title: Teenage Mutant Ninja Turtles: Mutant Melee

text: "TMNT: Mutant Melee" ei ole tyypillinen yksi vastaan yksi -tappelupeli vaan toimii laajalla areenalla, jossa on mahdollisuus pelata yksi vastaan yksi -tyylin lisäksi kaikki neljä hahmoa keskenään.


text: Yksinpelin seikkailumuodossa pelaajan on tarkoitus pelata yhdellä kymmenestä pelattavasta hahmosta noin 15-20 kenttää läpi riippuen hahmosta, joissa on tappeluiden lisäksi on muun muassa pommien väistämiseen perustuvia tasoja. Suorittamalla yhden hahmon kentät läpi, pelaaja saa käyttöönsä sitä mukaa lukittuja hahmoja.


text: Moninpelissä on myös käytössä kaikki kymmenen pelattavissa olevaa hahmoa ja 12 lukittua hahmoa. Kenttiä on yhteensä yhdeksän ja lukittuja kenttiä viisitoista. Pelissä on neljä erilaista pelimuotoa, kuten pudotuspeli, jossa on tarkoitus tyrmätä mahdollisimman monta vastustajaa aikarajan puitteissa. Last Man Standing -muodossa puolestaan on tarkoitus selviytyä viimeisenä hengissä ja tyrmätä kaikki muut vastustajat. Kukkulan kuninkaassa pelaajan täytyy seistä hohtavalla alueella ja puolustaa aluetta muilta pelaajilta, jotka yrittävät päästä tilalle. Lopuksi Keep Away -muodossa ideana on kuljettaa aarrearkkua ja yrittää vältellä muita pelaajia, jotka yrittävät hakata pelaajaa saadaksen arkun itselleen.


text: Muutamille hahmoille, kuten Aprilille, Caseylle, Jalkaninjalle, Hunnille ja Silppurille on mahdollisuus saada lukittuja vaihtoehtoisia asuja.


title: Ankanpään suku

text: Ankanpään suku () on kuvitteellinen Disneyn Aku Ankka -sarjakuvissa esiintyvä suku, jonka kantaisä on Ankkalinnan perustaja Julle Ankanpää. Julle on Carl Barksin keksimä hahmo, joka mainittiin ensimmäistä kertaa vuoden 1952 tarinassa "Maailman rikkain mies". Ankanpään suvun on kuitenkin varsinaisesti kehitellyt vasta Don Rosa 1990-luvulla. Hän keksi tehdä Jullesta Mummo Ankan isoisän ja näin ollen myös Aku Ankan esi-isän.


title: Ankanpään suku

text: Yllättävästä suomennosnimestään huolimatta Roope Ankan isoisä Kalle Ankanpää (engl. "Dingus McDuck") ei kuulu Ankanpäiden sukuun vaan MacAnkan klaaniin.


title: Ankanpään suku

text: Englannin sana "coot" tarkoittaa oikeastaan nokikanaa.


title: Ankanpään suku

text: Julle (engl. "Cornelius Coot") oli Ankkalinnan kuuluisa perustaja. Hän saapui Yhdysvaltojen länsirannikolle 1800-luvun alkupuolella ja sattui onnenkantamoisen myötä saamaan haltuunsa brittien hylkäämän linnakkeen. Jullen Ankkalinnakkeeksi uudelleennimeämän linnoituksen ympärille alkoi kehittyä Ankkalinnan kylä, jonka todellinen kukoistus koitti kuitenkin vasta 1900-luvulla Roope Ankan saapumisen myötä.


title: Ankanpään suku

text: Kornelius (engl. "Clinton Coot") oli Julle Ankanpään poika. Don Rosan mukaan Kornelius perusti Sudenpentujen partiojärjestön. Sen perustana oli Ankkalinnakkeen alaisesta kellarista löytynyt kirja, johon oli talletettu koko muinaisen Aleksandrian kirjaston tietomäärä. Kirjan päätyminen Ankkalinnakkeen alle on selitetty Don Rosan tarinassa "Kadonneen kirjaston vartijat". Kirjaa päivittäen ja laventaen Kornelius muotoili "Sudenpentujen käsikirjan" ensimmäisen version. Kornelius sai vaimonsa Olgan ("Gertrude Gadwall") kanssa kaksi lasta, Konradin ja Kaino-Vienon.


title: Ankanpään suku

text: Kornelius sai englanninkielisen etunimensä "Clinton" Bill Clintonin mukaan, sillä presidentinvaalit olivat juuri meneillään Rosan kehittäessä hahmoa.


title: Ankanpään suku

text: Kornelius Ankanpää nähdään sivuhahmona vuonna 2018 alkaneessa "Legend of the Three Caballeros" -animaatiosarjassa.


title: Ankanpään suku

text: Kaino-Vieno (engl. "Elvira Coot") eli tutummin ”Mummo Ankka” oli toinen Korneliuksen lapsista. Hän avioitui Hepsu Ankan kanssa ja synnytti kolme lasta, Aaronin, Doran ja Unton. Hänen lapsenlapsiaan ovat niin Aku Ankka, Hannu Hanhi, Sisuvius Ankka kuin Touho Ankkakin.


title: Ankanpään suku

text: Konrad (engl. "Casey Coot") oli toinen Korneliuksen lapsista ja siis Mummo Ankan veli. Don Rosan "Kultakenttien kimallus" -tarinan mukaan hän osallistui Klondiken kyltäryntäykseen 1800-luvun viime vuosina ja ystävystyi siellä nuoren Roope Ankan kanssa. Mutta toisin kuin Roopella, Konradilla ei ollut onnea kullankaivajan urallaan. Päästäkseen takaisin kotiin hän myi Roopelle hallussaan olleen ankkalinnalaisen tontin – Ankkalinnakkeen kukkulan, jolle Roope sittemmin pystytti Rahasäiliönsä. Avioliitostaan Gerda Hanhen ("Gretchen Grebe") kanssa Konrad sai kaksi lasta: Hannan ja Serkku Kiljuhanhen.


title: Ankanpään suku

text: Hanna (engl. "Fanny Coot") meni naimisiin Martti Hanhen ("Luke Goose") kanssa ja sai yhden pojan, Hansu Hanhen, joka tunnetaan Mummo Ankan patalaiskana renkinä.


title: Ankanpään suku

text: Serkku Kiljuhanhi (engl. "Cuthbert Coot") on Jullen ohella toinen Carl Barksin keksimistä Ankanpään suvun hahmoista. Serkku Kiljuhanhi tosin esiintyy vain yhdessä tarinassa Akun karjatilaa pitävänä serkkuna, jonka luokse hän matkustaa vierailulle Tupun, Hupun ja Lupun kanssa.


title: Arovarpushaukka

text: Arovarpushaukka ("Accipiter badius") on keskikokoinen haukkalintu.


title: Arovarpushaukka

text: Linnun pituus on 30–36 cm, siipien kärkiväli 60–70 cm ja paino 113–266 g. Naaras on hieman kookkaampi kuin koiras. Laji muistuttaa höyhenpuvultaan sekä varpushaukkaa että sirovarpushaukkaa, josta sen erottaa lähietäisyydeltä tarkasteltuna kurkun mustasta pitkittäisraidasta, joka esiintyy kaikissa puvuissa. Sukupuolet ovat lähes samanvärisiä, nuori lintu on selkäpuolelta tumma ja alapuolelta voimakkaan ruskeatäpläinen.


title: Arovarpushaukka

text: Arovarpushaukan esiintymisalue on hyvin laaja ja lajista tunnetaan kuusi alalajia. Se elää Saharan eteläpuolisessa Afrikassa Kongon allasta lukuun ottamatta sekä Intian niemimaalla, Pakistanissa ja Kaakkois-Aasiassa. Näillä alueilla se on pääosin paikkalintu. Iranista Kazakstaniin ulottuvalla alueella elävä alalaji "cenchroides" on muuttolintu, joka talvehtii lähinnä Luoteis-Intiassa. Laji on pesinyt Azerbaidžanissa. Sen elinympäristön ala on 1–10 miljoonaa neliökilometriä ja maailman populaation koko on 1–10 miljoonaa yksilöä.


title: Arovarpushaukka

text: Arovarpushaukka suosii kuivia, pienialaisia metsiköitä savanneilla, puoliautiomailla, jokilaaksoissa ja viljelysmailla. Se pesii usein keitaissa, hautausmailla tai puutarhoissa alle 1 000 metrin korkeudella.


title: Arovarpushaukka

text: Naaraan rakentama hutera risupesä sijaitsee puun oksalla 7–13 metrin korkeudella. Naaras munii kolme tai neljä munaa, joita se hautoo 33–35 päivää. Poikaset oppivat lentämään yli kuukauden ikäisinä. Sukukypsä yksivuotiaana.


title: Arovarpushaukka

text: Arovarpushaukan pääravintoa ovat erilaiset liskot ja isot hyönteiset sekä linnut. Se saalistaa väijymällä puussa tai tiheikössä, tehden nopeita syöksyjä saaliin kimppuun. Ottaa saaliin yleensä maasta, harvoin lennosta. Afrikassa sen on havaittu lentävän sisälle rakennuksiin ottamaan seinillä kiipeileviä liskoja.


title: Risto Syrjänen

text: Risto Sulo Syrjänen (4. kesäkuuta 1925 Tervakoski, Janakkala – 8. tammikuuta 2016 Lahti) oli suomalainen pika-aitajuoksija.


title: Risto Syrjänen

text: Syrjänen karsiutui Helsingin 1952 olympialaisten 110 metrin aitajuoksun alkuerissä ajalla 15,4. Hän edusti Suomea kymmenessä maaottelussa vuosina 1950–1953. Seuratasolla hän edusti Tervakosken Patoa, Hyvinkään Tahkoa ja Jämsänkosken Ilvestä. Hän voitti Suomen mestaruuden vuonna 1951 ja saavutti SM-hopeaa 1950, 1952 ja 1953 sekä SM-pronssia vuonna 1954. Hänen ennätyksensä 110 metrin aitajuoksussa oli 14,9 s vuodelta 1953.


title: Risto Syrjänen

text: Syrjänen valittiin vuoden rakennusmestariksi Suomessa 1982.


title: Gábor Csupó

text: Gábor Csupó (s. 29. syyskuuta 1952 Budapest, Unkari) on unkarilaissyntyinen Yhdysvalloissa asuva animaattori ja animaatiostudio Klasky Csupon toinen perustaja. Studio on tuottanut muiden muassa televisiosarjat "Ipanat", "Duckman" ja "Aaaah! Real Monsters". Studio teki myös tilaustyönä animaation "Simpsoneihin" sarjan kolmella ensimmäisellä tuotantokaudella vuosina 1989–1992 ja sitä ennen "Simpsonit"-lyhytfilmeihin vuosina 1987–1989.


title: Gábor Csupó

text: Csupó työskenteli neljä vuotta unkarilaisella Pannónia-studiolla ennen muuttoaan länteen vuonna 1975. Työskennellessään Ruotsissa hän tapasi yhdysvaltalaisen animaattorin Arlene Klaskyn. He perustivat Klasky Csupon vuonna 1981.


title: Gábor Csupó

text: 1990-luvulla Csupó perusti kaksi levy-yhtiötä, Tone Casualties ja Casual Tonalities, jotka keskittyvät lähinnä elektroniseen, ambientiin ja kokeelliseen musiikkiin. Hän on myös itse julkaissut kolme albumia.


title: Gábor Csupó

text: Csupó on myös ohjannut kaksi näytelmäelokuvaa, "Silta salaiseen maahan" (2007) ja "Kuuprinsessa" (2008).


title: Olli Alho (yleisurheilija)

text: Olli Valmari Alho (19. lokakuuta 1919 Jyväskylä – 20. huhtikuuta 2005) oli suomalainen pika-aitajuoksija.


title: Olli Alho (yleisurheilija)

text: Alho karsiutui Helsingin 1952 olympialaisten 110 metrin aitajuoksun alkuerissä ajalla 15,4. Hän edusti seuratasolla Oulunkylän Urheilijoita ja Helsingin Kisa-Veikkoja. Hän voitti Suomen Akateemisen Urheiluliiton (SAUL) mestaruuden vuosina 1950 ja 1951 sekä akateemisen PM-pronssin vuonna 1951. Hänen juoksu-uransa päättyi, kun hän Kalevan kisojen 1952 loppukilpailussa kaatui yhdeksänteen aitaan ja hänen reisiluunsa katkesi. Hänen ennätyksensä oli 15,3 s vuodelta 1952.


title: Olli Alho (yleisurheilija)

text: Olli Alho oli koulutukseltaan ekonomi ja sotilasarvoltaan majuri evp. Hän toimi Oulunkylän Urheilijoiden puheenjohtajana vuosina 1952–1955.


title: Joe James

text: Joseph 'Joe' James (23. toukokuuta 1925 Saucier, Mississippi – 5. marraskuuta 1952 San José, Kalifornia) oli yhdysvaltalainen moottoriurheilija.


title: Joe James

text: James kasvoi autokisahullussa Kaliforniassa, jossa ajeli veljensä Waltin kanssa kuivajärviroadstereilla matka-autojen huoltamotyön ohella. Veljeksistä tuli CRA-autojärjestön jäseniä ja 1949 Joe pääsi ajosaavutustensa avustuksella ajamaan keskilänteen kilpailuja. Hän ajoi sprint car -autoja IMCA-järjestön radoilla kohtalaisella menestyksellä ja siirtyi vuonna 1950 keskilännen AAA Circuit -radoille, jossa kykeni ajamaan kokeneita kuljettajia vastaan 10 parhaan kuljettajan sijoituksista. Ensimmäisen AAA -voittonsa hän sai Ohion Daytonissa ajetussa kilpailussa.


title: Joe James

text: Hän osallistui Indianapolis 500 -kilpailuun kaksi kertaa kausilla 1951 ja 1952 (kuuluivat vuosina 1950-1960-luvuilla Formula 1 -sarjaan), joissa oli parhaimmillaan kolmastoista vuoden 1952 osakilpailussa. Hän voitti vuoden 1952 aikana myös kuusi voittoa sekä mestaruuden AAA -sarjassa.


title: Joe James

text: James menehtyi Champ Car -kilpailussa San Jose Speedwaylla vuonna 1952. Hän nousi kilpailun johtoon toisesta lähtöruudusta, kunnes 47. kierroksella ilmestyneet keltaiset liput pakottivat uusintalähtöön, jossa hän osui Mike Nazarukin autoon tehden useita voltteja. James vietiin sairaalaan, jossa hän menehtyi kolme päivää myöhemmin kallonmurtumasta ja sisäisistä vaurioista saatuihin vammoihin.


title: Joe James

text: Jamesin kunniaksi Salemissa järjestettiin vuodesta 1953 lähtien Joe James Memorial -kilpailu, kunnes hänen maanmiehensä Pat O'Connorin kuoltua vuonna 1958 kilpailu nimettiin uudelleen Joe James/Pat O'Connor Memorial -kilpailuksi. Hänet valittiin National Sprint Car Hall of Fameen vuonna 1997.


title: Almost Over Everything

text: Almost Over Everything on suomalaisen rockbändin Day Elevenin debyyttialbumi, joka julkaistiin 11. toukokuuta 2005. Levyltä julkaistiin kolme singleä: "Almost Over Everything", "Year One" ja "Lost My Love".


title: Jimmy Jackson

text: Jimmy Jackson (25. heinäkuuta 1910 – 24. marraskuuta 1984) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun kuusi kertaa kausilla 1946–1950 ja 1954, joista 1950 ja 1954 kuuluivat Formula 1 -sarjan osakilpailuihin. Hän oli toinen vuoden 1946 kilpailussa ja viides seuraavana vuonna. Hän saavutti yhteensä 7 pistettä, joita ei ole laskettu mukaan F1-tuloksiin. Hän oli kuudes vuoden 1949 kilpailussa ja 15. vuonna 1954.


title: Jimmy Jackson

text: * jaettu muiden kuljettajien kanssa.


title: Lapin kolmio

text: Lapin kolmio (alue 3c) on yksi alueellisen uhanalaisuusarvioinnin vyöhykkeistä. Siihen kuuluvia alueita ovat Kemi–Tornion seutukunta, Torniolaakson seutukunta ja Rovaniemen lounaisosa. Sana Lapin kolmio ilmestyi kasvitieteilijöiden ja geologien sanavarastoon 1940-luvun aikana. Lapin kolmion alueella on emäksisten ja karbonaattisten kivilajien ansiosta useita ravinteita normaalia enemmän, minkä takia useita vaateliata kasvilajeja esiintyy alueella runsaasti. Lapin kolmion on eräs ominaispiirre ovat esimerkiksi koivuletot, jotka esiintyvät siellä fosfori- ja rautapitoisen maa-aineksen ansiosta. Myös melkein kaikki muut lettotyypit esiintyvät tällä alueella. Lapin kolmio kuuluu keskiboreaaliseen vyöhykkeesen Pohjanmaan ja Pohjois-Karjala – Kainuun kanssa.


title: Ritva Falla

text: Ritva Anneli Falla (o.s. Peltonen, s. 30. joulukuuta 1952 Jyväskylä) on suomalainen muotisuunnittelija, joka on suunnitellut merkittävimmille suomalaisille vaatevalmistajille. Häntä pidetään erityisesti bisnesmuodin uudistajana.


title: Ritva Falla

text:
Falla suoritti ylioppilastutkinnon Viitaniemen koulussa Jyväskylässä
1972. Hän valmistui taiteen kandidaatiksi Taideteollisen korkeakoulun muoti- ja
tekstiilitaiteen osastolta 1976. Ritva Falla Oy:n hän perusti vuonna 1977 ja
alkoi etsiä toimeksiantajia.


title: Ritva Falla

text:
Valmistuttuaan hän muutti miehensä kanssa Lontooseen,
mutta he palasivat myöhemmin Suomeen. (?) Falla on sen jälkeen suunnitellut
useille suomalaisille muotitaloille. Ritva Fallan ensimmäinen
Marimekko-mallisto painokuoseja otettiin tuotantoon 1990. Erityisesti hänen Marimekolle vuodesta
1997 suunnittelemansa Ritva Falla -mallisto on tehnyt hänet tunnetuksi. Malliston
kankaina käytettiin pääasiassa Italiassa valmistettuja villa- ja
sekoitekankaita, vaatteiden leikkauksiin ja istuvuuteen kiinnitettiin huomiota.
Mallistot muodostuivat pääasiassa jakkupuvuista ja päällystakeista. Suunnittelijan nimen liittäminen brändin yhteyteen oli Suomessa
uudenlainen markkinointitapa. Tasavallan
presidentti Tarja Halonen valitsi virkaanastujaisasukseen maaliskuussa 2000
Ritva Fallan Marimekolle suunnitteleman villaisen viitan ja mekon.  Ritva Fallan erillisenä suunnitteleman
business-kokoelman valmistus lakkautettiin vuonna 2008. Hänen suunnittelemiaan vaatteita myydään 15 maassa, mutta erityisesti
Pohjoismaissa ne ovat suosittuja. Ensimmäisen kerran hän oli pääsuunnittelijan
tehtävissä 1980-luvulla, silloin Jill'sille. Ulkoiluasuja hän on suunnitellut Luhdalle. Muita työnantajia ovat olleet Tiklas, Kestilä ja Big L. Hänen tyylillisiä ihanteitaan ovat
vähäeleisyys ja minimalismi, ja esikuvanaan hän pitää Alvar Aaltoa.


title: Ritva Falla

text:
Falla oli yksi Suomen Leijonan Pro Finlandia -mitalin
saajista vuonna 2012.


title: Ritva Falla

text:
Falla on ollut naimisissa espanjalais-englantilaisen
arkkitehti Gordon Fallan kanssa vuodesta 1981.


title: Sleepwalkers

text: Sleepwalkers on suomalaisen Day Eleven -yhtyeen toinen albumi, joka julkaistiin vuonna 2007. Levyltä julkaistiin singlenä kappale ”Whenever You Say You Love Me”.


title: MHP Riesen Ludwigsburg

text: MHP Riesen Ludwigsburg on ludwigsburgilainen koripalloseura. Seuran pääsponsorina toimii MHP Riesen.


title: MHP Riesen Ludwigsburg

text: Seura perustettiin vuonna 1960 nimellä DJK Ludwigsburg. Vuonna 1970 seura yhdistyi SpVgg 07 Ludwigsburgiin, jolloin sen talous oli paremmassa hallinnassa. Kaudella 1978–1979 seura nousi ensimmäistä kertaa Basketball-Bundesligaan. Koripallojoukkue oli yhteydessä SpVgg 07 Ludwigsburgin kanssa aina vuoteen 1987 saakka, jolloin BG Ludwigsburg irtautui monilajiseurasta ja perusti joukkueen, joka oli keskittynyt ainoastaan koripalloon. Vuonna 2002 seuran sponsoriksi tuli EnBW, jolloin nimeksi vaihdettiin EnBW Ludwigsburg. Kaudeksi 2009–2010 seura muuttaa uuteen areenaan, koska vanha areena oli melkein poikkeuksetta loppuunmyyty.


title: Ai Iwamura

text: Ai Iwamura (s. 4. maaliskuuta 1984) on japanilainen näyttelijä. Hän on näytellyt elokuvissa "Battle Royale" ja "", joissa hänen roolihahmonsa on hymyilevä tyttö Mai. Iwamura myös ääninäyttelee MarineAngemonia "Digimon Tamersissa".


title: Tunturikynsisammal

text: Tunturikynsisammal ("Dicranum elongatum") on sammallaji. Se kuuluu "Dicranaceae" -heimoon ja kynsisammalten sukuun. Tunturikynsisammalta esiintyy koko Suomessa Ahvenanmaata, Etelä-Suomea ja Pohjanmaan rannikkoa lukuun ottamatta. Laji on uhanalainen Järvi-Suomessa, Pohjanmaalla, Pohjois-Karjalassa ja Kainuussa.


title: Tunturikynsisammal

text: Tunturikynsisammal kasvaa vähäravinteisilla paikoilla tunturisoilla ja -kankailla sekä etelämpänä kallioiden pohjoisseinämillä.


title: Topi ja Toivottomat

text: Topi ja Toivottomat on suomalainen 1970-luvulla perustettu iskelmäyhtye. Yhtye voitti Suomen humppamestaruuden vuonna 1978. Yhtye teki ensimmäiset levytyksensä vuonna 1977, jolloin Finnlevy julkaisi kaksi sen kappaletta "Humppaorkestereiden SM-loppukilpailut" -kokoelmalla. Yhtyeen nimeä kantanut ensimmäinen albumi ilmestyi vuonna 1978 PSO:n julkaisemana. Ensimmäisen albumin ilmestyttyä orkesterin levy-yhtiöksi vaihtui JP-Musiikki, jonka kustantamana seuraavat kaksi albumia ilmestyivät.


title: Gennadi Špigun

text: Gennadi Nikolaevitš Špigun ("Геннадий Николаевич Шпигун") (5. helmikuuta 1947 - joskus vuonna 2000) oli venäläinen kenraali ja Venäjän sisäministeriön erikoisasiamies Tšetšeniassa.


title: Gennadi Špigun

text: Naamioidut ja aseistautuneet miehet sieppasivat hänet Groznyin lentokentällä 5. maaliskuuta 1999 ja vaativat 15 miljoonan dollarin lunnaita. Sieppaajiksi on väitetty muun muassa Šamil Basajevin, Arbi Barajevin tai Magomed Hatuevin johtamia aseellisia tšetšeeniryhmittymiä.


title: Gennadi Špigun

text: Sieppaajien vaatimia lunnaita ei maksettu ja Špigun löytyi kuolleena 31. maaliskuuta 2000 Itum-Kalen kylän läheltä Tšetšeniasta.


title: Gennadi Špigun

text: Špigunin surmaajia, kuolinsyytä ja kuolinaikaa ei tarkoin tiedetä.


title: Kouros

text: Kouros on kreikkalaisen kuvanveiston arkaaiselle kaudelle tyypillinen alaston nuori mies.


title: Kouros

text: Kouros voi myös tarkoittaa:


title: End of Grey

text: End of Grey on yhdysvaltalaisen kristillisen rockbändin Decyfer Downin debyyttialbumi. Levyllä julkaistiin neljä singleä seuraavassa järjestyksessä: "Fight Like This", "Burn Back The Sun", "No Longer" ja viimeisenä "Life Again".


title: Crash (albumi)

text: Crash on yhdysvaltalaisen kristillisen rockbändin Decyfer Downin toinen albumi. Levyllä julkaistiin kaksi singlea, "Crash" ja "Fading".


title: Turkkikynsisammal

text: Turkkikynsisammal ("Dicranum fuscescens") eli kiilloton kynsisammal on sammallaji. Se kuuluu "Dicranaceae" -heimoon ja kynsisammalten sukuun. Turkkikynsisammalta esiintyy lauhkea- ja havumetsävyöhykkeillä. Suomessa sitä esiintyy koko maassa, Etelä-Suomessa vähemmän. Sitä kasvaa kangasmetsissä, kivillä, lahopuilla, puiden kannoilla ja kallioilla. Turkkikynsisammal on 2-kotinen, itiöt ovat pieniä ja itiöpesäkkeet melko harvinaisia. Laji on elinvoimainen ja kanta on runsas. Yleisväriltään se on vihreä tai kellanvihreä.


title: Turkkikynsisammal

text: Turkkikynsisammal on keskikokoinen (2-6 cm) melko hento sammal, jonka kapeissa lehdissä on voimakas keskisuoni. Sen samaan suuntaan kaartuvat lehdet ovat kiillottomat ja kuivina kähärät. Sen lehtien kärkisolut ovat lyhyitä.


title: Eparkhia

text: Eparkhia tai "eparkia" () tarkoitti antiikin Kreikassa Rooman valtakaudella maakuntaa. Myöhemmin ortodoksisen kirkon piirissä "eparkia" omaksuttiin tarkoittamaan hiippakuntaa. Sana on kuitenkin yleisesti käytössä enää vain Venäjän kirkon piirissä.


title: Eparkhia

text: Nykyajan Kreikka jakaantui provinsseihin ("eparchía") vuosina 1887–2006.


title: Pizza

text: Pizza [pitsa] tai pitsa on yksinkertaisimmassa muodossaan uunissa paistettu, litteä, usein pyöreä leipä, joka on päällystetty yleensä tomaateilla tai tomaattikastikkeella, juustolla sekä muilla valinnaisilla täytteillä. Yleensä kyse on avopiiraasta, mutta myös täytettyjä pizzoja (kuten "calzone") tunnetaan. Pizza on kansainvälisesti hyvin tunnettu ja suosittu ruokalaji, ja Suomessa se on suosittu viikonloppuruoka. Juusto on usein mozzarellaa tai joskus usean juuston sekoitusta. Suomalaisissa pizzerioissa juustona käytetään usein edamjuustoa tai sinihomejuustoa.


title: Pizza

text: Sanaa pizza käytettiin alun perin tarkoittamaan suurta määrää taikinapohjaisia ruokalajeja. Sanan arvellaan olevan peräisin latinan verbistä "pincere" ’soseuttaa’.


title: Pizza

text: Täytteinä voidaan käyttää suurta määrää erilaisia raaka-aineita, kuten esimerkiksi:


title: Pizza

text: Pizzapohja on yleensä mausteeton, mutta siihen voidaan myös lisätä voita, valkosipulia, yrttejä tai seesaminsiemeniä tai täyttää esimerkiksi juustolla. Pizza nautitaan yleensä kuumana.


title: Pizza

text: Pizzaa syödään ravintoloissa, joita kutsutaan usein pizzerioiksi. Joissakin pizzerioissa pizza valmistetaan paikalla asiakkaiden nähden. Sitä voidaan ostaa myös päivittäistavarakaupoista pakaste- ja einestuotteena. Monilla alueilla pizzan voi tilata puhelimitse tai internetissä ja myös tekstiviestillä kotiin kuumana. Pizzaa voi valmistaa myös itse kotona.


title: Pizza

text: Pizzan historia voidaan jäljittää Suur-Kreikan kreikkalaissiirtokuntiin saakka Etelä-Italiassa. Pizza saattaa olla ensimmäisen kerran mainittu Vergiliuksen Aeneiksen seitsemännessä kirjassa.


title: Pizza

text: 200-luvulla eaa. Marcus Porcius Caton kirjoittama "Rooman historia" mainitsee ”litteän kivillä paistetun taikinapyörylän, jossa on täytteenä oliiviöljyä, yrttejä ja hunajaa”. Roomalaiset käyttivät hunajaa lähes ruoassa kuin ruoassa. Lisää todisteita on löydetty Pompejista, jonka kaivauksista löydettiin pizzerioita muistuttavia kauppoja. On väitetty, että Persian kuninkaan Dareios Suuren (521–486 eaa.) sotilaat valmistivat pitkän marssipäivän päätteeksi kilpensä päällä litteää leipää, jonka he päällystivät taateleilla ja juustolla.


title: Pizza

text: Vaikka roomalaiset tunsivat useita erilaisia litteitä leipiä, joihin lisättiin öljyä ja mausteita, nämä ruoat ovat lähinnä pizzan esi-isiä eivätkä varsinaisia nykyisen tyyppisiä pizzoja. Tomaattia ei vielä tunnettu Euroopassa eikä intialaista vesipuhvelia, jonka maidosta valmistetaan mozzarellaa, ollut tuotu vielä Campaniaan Napolin alueelle.


title: Pizza

text: Tomaatin tullessa Eurooppaan 1500-luvulla sen uskottiin ensin olevan myrkyllinen. Kuitenkin 1700-luvun loppuun mennessä köyhätkin Napolin ympäristön asukkaat käyttivät sitä litteän leipänsä täytteenä, ja ruokalajin suosio alkoi kasvaa. Pizzasta tuli matkailunähtävyys, ja Napolissa vierailevat kävivät kokeilemassa sitä kaupungin köyhillä alueilla.


title: Pizza

text: Ensimmäiset napolilaiset pizzantekijädynastiat ("pizzaioli") syntyivät tuohon aikaan. Vuoteen 1830 asti pizzaa myytiin ulkoilmakojuissa kaduilla, mutta silloin maailman ensimmäinen oikea pizzeria, Antica Pizzeria Port’Alba, avautui Napolissa ja on yhä toiminnassa osoitteessa Via Port’Alba 18. Pizza sopi aateliseen makuun (Napolin kuningas Ferdinando II nautti suuresti pizzasta) ja vielä enemmän kansan suuhun. Siitä tuli pian päivittäin syötävä ruokalaji.


title: Pizza

text: Kunnia nykyaikaisen pizzan luomisesta annetaan leipuri Raffaele Espositolle. Vuonna 1889 "Pietro... e basta così" -pizzeriassa (kirjaimellisesti ”Pietro... ja tuo riittää”, perustettu vuonna 1780 ja yhä toiminnassa nimellä Pizzeria Brandi) työskentelevä Esposito leipoi erikoispizzan Italian kuninkaan Umberto I:n ja kuningattaren Margheritan vierailua varten. Pizza oli hyvin isänmaallinen: se muistutti Italian lippua vihreine (basilika), valkoisine (mozzarella) ja punaisine (tomaatti) väreineen, ja nimettiin Pizza Margheritaksi kuningattaren kunniaksi.


title: Pizza

text: Pizzan kansainvälinen läpimurto tuli toisen maailmansodan jälkeen. Sodan loputtua Napolista kotiutetut joukot veivät pizzan Yhdysvaltoihin myös italialaisten maahanmuuttajien piirien ulkopuolelle. Dean Martinin kuuluisan laulun ensimmäinen säe ”When the Moon hits your eye like a big pizza pie, that’s amore” vuodelta 1953 lisäsi pizzan suosiota .


title: Pizza

text: Pizzasta tuli Yhdysvalloissa pian kasvavien ravintolaketjujen tuote. Varhaisia pizzaketjuja olivat muun muassa Shakey’s Pizza ja Pizza Hut, jotka perustettiin 1954. Elintarviketeknologian kehityksestä merkittävä osa on mennyt pizzan hyväksi – tärkeimpiä haasteita ovat olleet täytteen ja taikinan pitäminen erillään toisistaan ja jäädyttämistä ja kuumentamista jäykistymättä kestävän pizzapohjan kehittäminen.


title: Pizza

text: Vappuna vuonna 1961 perusti Giovanni Tedeschi Haminaan Suomen ensimmäisen pizzaravintolan, Ravintola "Giovannin". Perustaja oli italialainen keittiömestari ja merimies, joka oli työskennellyt pizza-alalla Yhdysvalloissa ennen tuloaan Haminaan. Ravintola Giovanni lopetti toimintansa 1980-luvun alussa. Seuraavan oikeaoppisen pizzaravintolan, "Adriano Barin" perusti Adriano Vinciguerra Lappeenrantaan vuonna 1964. Suomessa pizzeriat ja pizza yleistyivät 1970-luvulla. Vuonna 1975 Dennis Rafkin perusti Turkuun ensimmäisen Pizzeria Dennisin. Vuonna 1976 Rabbe Grönblom perusti pizzerian "O sole mio", josta hän kehitteli "Pizzeria N:o 1" -ketjun. Vuonna 1987 hän perusti Suomen suurimmaksi kasvaneen pizza-liikkeiden ketjun Kotipizzan. Nykyisin Kotipizza on Pohjoismaiden suurin pizzaravintolaketju. Pizzan suosiota levitti myös S-ryhmän vuonna 1978 perustama Rosso-perheravintolaketju.


title: Pizza

text: Pizza on ollut suosittua suomalaisessa ruokakulttuurissa ja pizzerioita on perustettu Suomeen runsaasti. Erityisesti maahanmuuttajat ovat perustaneet pizzerioita ja pizzan hinnalla on kilpailtu: esim. Oulussa hinnat olivat vuonna 1998 17–25 markan (2,85–4,20 euron) välillä, mutta pizzoja myytiin jopa kahdeksalla markalla (1,35 euroa). Suurimmat kuluerät pizzassa ovat Elinkeinoelämän keskusliitton mukaan työvoimakulut (36,5 %) ja raaka-aineet (34,5 %) ja onkin epäilty, että toimintaan liittyisi harmaata taloutta.


title: Pizza

text: Vuonna 2008 Kotipizza lanseerasi Berlusconi-pizzan, joka nimettiin Italian pääministeri Silvio Berlusconin mukaan. Silvio Berlusconi oli vuonna 2005 lausunnoissaan arvostellut ja väheksynyt suomalaista ruokakulttuuria. Kotipizzan mainoskampanja Berlusconi-pizzasta voitti Grand Effie -palkinnon. Kotipizza on järjestänyt myös muitakin kampanjoita, joissa pizzoille on annettu tunnettujen henkilöiden nimiä. Vuonna 2010 aiheena oli pääministerivaalit, ja pizzat oli nimetty eri ministereiden ja kansanedustajien mukaan.


title: Pizza

text: Valmispizzojen valmistus Suomessa alkoi 1980-luvulla, kun Saarioinen valmisti ensimmäiset valmispizzat keväällä 1981. Suuren suosion saaneet valmispizzat ovat saaneet monta lempinimeä, kuten esimerkiksi "roiskeläppä". Jauheliha- ja kinkkupizzat ovat valmisruokamarkkinoiden myydyimpiä tuotteita maksalaatikon ohella. Valmispizzojen kulutus on ollut suuri, valmispizzan historian aikana on syöty yli 600 miljoonaa pizzaa. Saarioisen Valkeakosken tehdas valmisti vuoden 2010 aikana noin 20 miljoonaa pizzaa.


title: Pizza

text: Pizzasta on tullut kansainvälinen ruoka ja täytteitä voidaan muunnella paikalliseen makuun sopiviksi. Pizzoissa on sama perusrakenne mutta suuri valikoima erilaisia täytteitä, kuten sardellia, kananmunaa, ananasta, lammasta, salamia, katkarapuja, munakoisoa, kuskusta, kanaa, kalaa tai sinihomejuustoa, monia paikalliseen tapaan valmistettuja liharuokia tai erikoisempia mausteita kuten currya. Pizza voidaan valmistaa myös ilman lihaa, sekä ilman juustoa. Tavallisesti pizzassa on täytteet pizzan päällä, mutta joskus täytteet on leivottu sisään pizzaan, jolloin sitä kutsutaan nimellä "calzone".


title: Pizza

text: Pizza voidaan paistaa myös ohuella leipäpohjalla tai paksummalla leivällä jota kutsutaan pannupizzaksi. Taikina voi olla hyvin paksu, kuten chicagolaistyylisessä pizzassa tai olematon, kuten Napolissa. Jotkin pizzat valmistetaan nykyään juustolla täytetyllä taikinalla. Ravintoloissa pizza voidaan paistaa kaasu- tai sähköuunissa, kuljetushihnalla tai usein kalliimmissa ravintoloissa puulla tai hiilellä lämmitettävässä uunissa. Kotiin on myytävänä pizzakiviä ja uuneja, jotka jäljittelevät tiiliuunin vaikutusta.


title: Dead by April (albumi)

text: Dead by April on Dead by Aprilin esikoisalbumi, joka julkaistiin 13. toukokuuta 2009 levymerkillä Universal Music.


title: Dead by April (albumi)

text: Albumi ylsi kotimaassaan Ruotsissa Sverigetopplistanin toiselle sijalle.


title: Maxwell (jalkapalloilija)

text: Maxwell Scherrer Cabelino Andrade, joka tunnetaan paremmin nimellä Maxwell (s. 27. elokuuta 1981 Cachoeiro do Itapemirim, Espírito Santon osavaltio, Brasilia) on brasilialainen jalkapalloilija, joka pelaa ranskalaisessa Paris Saint-Germainissa. Hänen pelipaikkansa on vasen laitapuolustaja tai laitalinkki.


title: Maxwell (jalkapalloilija)

text: Cruzeiron juniorijoukkueessa pelannut Maxwell aloitti ammattilaisuransa Alankomaissa AFC Ajaxin joukkueessa kaudella 2001/02. Hänen henkilökohtainen menestyskautensa Ajaxissa oli 2002/03, jolloin hän pelasi lähes kaikki Eredivisien ottelut ja valittiin Alankomaiden vuoden pelaajaksi. Hän loukkaantui vakavasti cup-ottelussa Willem II Tilburgia vastaan huhtikuussa 2005.


title: Maxwell (jalkapalloilija)

text: Maxwellin kausi 2005/06 meni loukkaantumisen takia piloille, eikä hän pelannut otteluakaan Ajaxin paidassa. Kesäkuussa 2006 hän siirtyi Serie A:han Internazionaleen. Maxwell edusti Interiä kolmen kauden ajan ja pääsi juhlimaan joka kevät maan mestaruutta.


title: Maxwell (jalkapalloilija)

text: Heinäkuussa 2009 Maxwell siirtyi viisivuotisella sopimuksella FC Barcelonaan. Peliajan saaminen katalonialaisseurassa ei ollut itsestään selvää, mutta ranskalaisen Eric Abidalin jouduttua sairauden vuoksi sivuun nousi brasilialainen tärkeään rooliin Barcan mestaruusjoukkueessa. Abidalin palattua takaisin Maxwellin vastuu väheni. Kaudella 2010/11 hän juhli seuran kanssa Mestarien liigan voittoa, muttei pelannut finaalissa.


title: Maxwell (jalkapalloilija)

text: Tammikuussa 2012 Maxwell siirtyi Ranskan liigan kärkijoukkue Paris Saint-Germainiin 3,5-vuotisella sopimuksella.


title: Awake (Skilletin albumi)

text: Awake on kristillisen rockyhtye Skilletin seitsemäs albumi. Albumi julkaistiin 25. elokuuta 2009.


title: Kiimasjärvi (Äänekoski)

text: Kiimasjärvi on Keski-Suomessa Äänekosken ja Saarijärven välisellä rajalla sijaitseva järvi, joka kuuluu Kymijoen vesistöön.


title: Kiimasjärvi (Äänekoski)

text: Järven pinta-ala on 363 hehtaaria eli 3,6 neliökilometriä. Se on 8,4 kilometriä pitkä ja 1,9 kilometriä leveä. Sen kautta laskevat pohjoisen Pyhäjärvi ja Saarijärven reitti Summasen kautta Äänekoskelle. Lounaisrannalla kohoavat korkeat Ohenmäki, Kaupinmäki ja Hietamanmäki vähintään 90 metrin korkeuteen. Järvi on pitkän ja kapea muoinen, mutta sillä on monia nimettyjä lahtia. Järven pohjoisosa alkaa Summasesta alkavan salmen kaakkoisosasta, jota kutsutaan Sahiksi. Järvi laajenee Pajulahden kohdalla jatkuen Pajukarin jälkeen yli 250 metrisenä kaakkoon päin. Suuren järvenselän kohdalla työntyy pohjoiseen päin kilometrin pituinen Savilahti, jonka itärannalla sijaitsee Parantala. Järvenselän eteläosassa on Etelälahden rannalla Rantakylä. Järvi jatkuu itään päin kaventuen samalla asteittain. Ennen kapeikkoa työntyy pohjoiseen Likolahti ja etelään Lehtojoen lahti. Järven viimeinen kapeikko sijaitsee Kiimaskosken yläpuolella Norolan talon edustalla. Siellä järvi kapenee salmeksi tai virtaikoksi, joka laajenee järveksi ennen Hietamankosken voimalaitosta. Järvessä on kartan mukaan viisi saarta, joista Pajusaari sijaitsee pohjoisimpana. Se on yli 100 metriä pitkä ja sen pinta-ala on alle 0,5 hehtaaria. Järvenselän koillisrannan tuntumassa sijaitsee kartassa nimetön luoto. Likolahden kohdalla sijaitsevat suurimmat saaret Pukkisaari ja Pieni Pukkisaari. Pukkisaari on 150 metriä pitkä ja sen pinta-ala on yli 0,5 hehtaaria. Viimeinen saari on matalan Ukonlahden rantaluoto.


title: Kiimasjärvi (Äänekoski)

text: Järvi on luodattu ja siitä on julkaistu osittaiset syvyyskartat. Sen tilavuus on 15 miljoonaa kuutiometriä eli 0,015 kuutiokilometriä. Järven keskisyvyys on 4,0 metriä ja suurin syvyys on 19,5 metriä. Järvenselän itäosassa Savilahdelta Etelälahteen kulkee syvännejakso, jossa syvin kohta myös sijaitsee. Sen lisäksi on syvänteen keskiosassa 16,0 metriä syvä kohta ja Etelälahdella 17,1 metriä syvä kohta. Järvi on muuten varsin matala.


title: Kiimasjärvi (Äänekoski)

text: Järven rantaviivan pituus on 23,9 kilometriä ja sen rannat ovat puoliksi metsämaata ja peltomaata. Järven ympäristön haja-asutus on hajallaan nykyisten tai entisten peltomaiden yhteydessä, mutta järven pohjoispuolella Parantalassa ja Hietamassa asutus on tiheää. Kummankin asutusalueen läpi kulkee valtatie 13 ja Jyväskylä–Haapajärvi-rautatie. Järven etelä- ja länsirantoja seuraa yhdystie 16797 ja siitä haarautuva Rantakylän ja Kyyrälänkylän kylätie. Saarijärven ja Äänekosken välinen kuntaraja halkaisee Kiimasjärven. Raja saapuu pohjoisesta Pajukarille, josta se seuraa järven keskilinjaa Etelälhden Rantakylään.


title: Kiimasjärvi (Äänekoski)

text: Järveä säännöstellään Hietamankosken voimalaitoksen tarpeita varten. Sännöstelyssä voidaan huomioida Saarijärvestä Summasjärveen laskevan Leuhunkosken voimalaitoksen ja pohjoisen Pyhäjärvestä laskevan Parantalankosken voimalaitoksen tarpeet.


title: Kiimasjärvi (Äänekoski)

text: Järven vedenlaatua on tutkittu. Sen vedenväri on ruskeaa, koska vesi on humuspitoista, ja koska vesi on rehevöitynyttä. Veden happamuustaso on lähellä neutraalia (pH 6,6).


title: Kiimasjärvi (Äänekoski)

text: Kiimasjärveen on istutettu kuhaa, järvitaimenta, harjusta, siikaa, planktonsiikaa, peledsiikaa sekä haukea.


title: Kiimasjärvi (Äänekoski)

text: Järvi sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Saarijärven alueella (14.61), jonka Kiimasjärven alueeseen (14.612) järvi kuuluu. Järven vedenpinnan korkeus on 160,9 metriä mpy.


title: Kiimasjärvi (Äänekoski)

text: Järvi saa pääosan vedestään Saarijärven reitiltä, sillä järvi kuuluu reitin järviketjuun. Savilahteen laskee pohjoisesta Parantalankosken voimalaitoksen läpi laskeva Parantalankoski on Pyhäjärven laskujoki, joka on samalla Pyhäjärven valuma-alueen (14.68) laskujoki. Kiimasjärven lähialueella on vain kolme yli hehtaarin kokoista lampea, jotka laskevat suoraan tai välillisesti järveen. Ne ovat etelärantaan laskevat Mustalampi (6 hehtaaria, ha) ja Pienilampi (3 ha), ja pohjoisrannan Savilahteen laskeva Särkilampi (2 ha).


title: Kiimasjärvi (Äänekoski)

text: Järven laskujoki on Kiimaskoski ja sen patoallas, joka on jäänyt Hietamankosken voimalaitoksen padon taakse. Voimalasta saa alkunsa Suojoki, joka laskee Naarajärveen. Voimalan padon eri puolilta on pudotusta noin 13 metriä.


title: Kiimasjärvi

text: Kiimasjärvi tarkoittaa seuraavia:


title: Donát Bánki

text: Donát Bánki () oli insinööri ja keksijä, jonka ansioihin kuuluu muun muassa kaasuttimen keksiminen yhdessä János Csonkan kanssa.


title: Donát Bánki

text: Bánki syntyi pienessä kylässä Komáromin läänissä. Hänen isänsä oli ollut armeijan lääkärinä Unkarin kapinan 1848-1849 aikaan, ja välitti kansallismielisen ajattelutapansa lapsilleen.


title: Donát Bánki

text: Donát Bánkin ollessa yhdeksänvuotias hänen isänsä sai piirilääkärin paikan Lovászpatonassa. Paikallinen jättimäinen vesimyllyn ratas teki nuoreen Donátiin lähtemättömän vaikutuksen.


title: Donát Bánki

text: Bánki suoritti tutkintonsa Budapestin teknillisessä yliopistossa. Vuonna 1881 Bánki työskenteli Unkarin valtion rautateiden (MÁV) konepajalla, mutta jo 1882 hän sai työpaikan Ganz-yhtymällä. Aluksi Bánki toimi suunnittelijana, mutta siirtyi sittemmin johtotehtäviin. Samalla hän teki paljon tutkimustyötä polttomoottoritekniikan alalla yhdessä teknillisen yliopiston testilaboratorion johtaja János Csonkan kanssa. Ganz-yhtymä otti sarjavalmistukseen Bánkin ja Csonkan yhteistyössä kehittämää "Bánki-Csonka" -moottorin. Merkittävin heidän keksinnöistään oli 1893 patentoitu kaasutin; tämä ratkaisi ottomoottoreiden ongelmana olleen polttoaineen ja ilman sekoitussuhteen säätämisen moottorin kuormituksen mukaan. Kunnia kaasuttimen keksimisestä on usein annettu aiheetta Wilhelm Maybachille, joka jätti patenttihakemuksensa vastaavanlaisesta ratkaisusta noin puoli vuotta Bánkin ja Csonkan jälkeen.


title: Donát Bánki

text:
Vuonna 1894 Bánki patentoi keksimänsä korkeapainemoottorin joka oli varustettu vesiruiskutusjäähdytyksellä.
Bánki siirtyi luennoimaan teknilliseen yliopistoon vuonna 1899. Vuonna 1902 hän sai auton etuvetotekniikkaan liittyvän patentin, 1903 saatu patentti koski höyryturbiinia ja 1917 hän patentoi Bánki-vesiturbiinin, joka mahdollisti pienimuotoisen sähköntuottamisen alhaisin kustannuksin.


title: Donát Bánki

text: Bánki poltteli jatkuvasti piippua tai sikaria. Vapaa-aikanaan hänen mieliharrastuksensa oli maalaaminen.


title: Donát Bánki

text: Bánki työskenteli yliopistolla vuoteen 1922 asti, jolloin hän kuoli.


title: BMW 8-sarja

text: BMW 8-sarja on BMW:n vuosina 1989–1999 ja uudelleen vuodesta 2018 lähtien valmistama urheiluautomalli.


title: Kungsholmin kirkko

text: Kungsholmin kirkko () tai Ulrika Eleonoran kirkko () on kirkko Tukholmassa Ruotsissa. Kirkon suunnitteli Jean de la Valléen vävy Mathias Spieler, ja rakennustyöt alkoivat keväällä 1673. Kirkko vihittiin 1688, mutta vasta 1753 valmistuivat suunnitellut tiiliholvit. Keskustorni rakennettiin vasta 1808–1810 P. W. Palmrothin laatimien, alkuperäistä suunnitelmaa mukailevien piirustusten mukaan. Kirkon sisällä koristeellisen kasteaition on tehnyt kuvanveistäjä Caspar Schröder vuonna 1707.


title: Kungsholmin kirkko

text: Rakennus sijaitsee Kungsholmenin kaupunginosassa. Kirkko kuuluu vuonna 2014 muodostettuun Västermalmin seurakuntaan, aiemmin se kuului Kungsholmin seurakuntaan.


title: Renae Jacobs

text: Renae Jacobs (s. 1. helmikuuta 1957 Chicago, Illinois) on yhdysvaltalainen ääninäyttelijä, jonka tunnetuin äänirooli on April O'Neil animaatiosarjassa "Turtles – mutanttikilpikonnat".


title: Renae Jacobs

text: Jacobs syntyi Chicagossa, mutta asui East Lansingissa 11-vuotiaaksi asti, jonka jälkeen hän muutti Kaliforniaan.


title: Renae Jacobs

text: Jacobs on naimisissa ja heillä on yksi tytär ja poika.


title: Renae Jacobs

text: Jacobs aloitti ääninäyttelemisen 9-vuotiaana käydessään koulua Michigan Statessa. Koululla järjesti "The Land of Play" -nukkeohjelman luoja kurssin, jossa hän opetti nukeilla esittämistä sekä luomaan erilaisia hahmojen ääniä. Kurssin päätteeksi hän valitsi muutaman oppilaan tekemään pieniä rooleja ohjelmaan ja Jacobs oli yksi valituista. Sittemmin muutettua Kaliforniaan ollessaan 11-vuotias hän jatkoi ääninäyttelemistä tehden aluksi rooleja nukkeohjelmien parissa. Sittemmin 1980-luvulla Jacobs pääsi tekemään äänirooleja animaatioihin, kuten "It's Punky Brewster", "My Little Pony and Friends" ja "Moon Dreamers". Sarjojen myötä häntä pyydettiin koe-esiintymään "Turtles – mutanttikilpikonniin".


title: Renae Jacobs

text: Jacobs päätyi Aprilin rooliin ääniohjaaja Stu Rosenin kautta, joka pyysi hänen agenttiaan koe-esiintymän Aprilin rooliin. Jacobs saapui koe-esiintymään, jossa oli paikalla odottamassa kuusi muuta naista. Kaikkien äänet otettiin nauhalle, jotka eivät kuitenkaan miellyttäneet tuottajia äänten ollessa liian korkeita. Rosen esitti vielä viimeisenä Jacobsin ääninäytteen josta tuottajat pitivät.


title: Renae Jacobs

text: Sarjan päätyttyä vuonna 1996, Jacobs muutti pois Kaliforniasta ja jatkoi perhe-elämäänsä kahden lapsensa kanssa. Sittemmin hän on tehnyt äänityötään opetusvideoille ja lasten CD-Rom levykkeille.


title: Luettelo entisistä Interscope Recordsin artisteista

text: Tämä on luettelo entisistä Interscope Recordsin artisteista.


title: Luettelo nykyisistä Interscope Recordsin artisteista

text: Tämä on luettelo nykyisistä Interscope Recordsin artisteista.


title: Meltemi

text: Meltemi () on Välimereen kuuluvalla Aigeianmeren alueella, kuten Kreetan rannikolla, Dodekanesiassa ja Kykladeilla, kesäaikaan esiintyvän kuivan, puuskaisen ja raikkaan tuulen nimi. Meltemi kuuluu Välimeren eteesisiin tuuliin. Tuuli puhaltaa aina pohjoisen suunnasta. Meltemi viilentää hellettä, mutta saattaa aiheuttaa häiriöitä myös lauttaliikenteeseen.


title: Meltemi

text: Meltemi syntyy, kun Lähi-idässä ja Välimeren yllä olevan matalapaineen ja laajalle alueelle Balkanilla levinneen Azoreiden korkeapaineen ilmanpaineiden välillä on suuria eroavaisuuksia. Meltemi syntyy enimmäkseen kahtena ajanjaksona. Ensimmäinen jakso alkaa toukokuun lopussa ja päättyy heinäkuun alussa. Toinen jakso alkaa puolestaan heinäkuun lopussa ja päättyy lokakuun lopulla. Tuulen saattaa havaita koko kesänkin ajan.


title: Alkoholihepatiitti

text: Alkoholihepatiitti (ICD-10: K70.1) on alkoholin liikakäytön aiheuttama hepatiitti eli maksatulehdus. Vaikka alkoholihepatiitti ei olekaan vielä kirroosiin asti edennyt peruuttamaton maksavaurio, on kyseessä alkoholimaksasairauden toinen aste rasvamaksan jälkeen. Oireita ovat mm. kipu oikeassa kylkikaaressa, ihon ja/tai silmien valkuaisen keltaisuus, askiitti (nesteen kertyminen vatsakalvon onteloon), väsymys ja hepaattinen enkefalopatia (maksan vajaatoiminnasta johtuva aivojen toimintahäiriö). Lievät tapaukset parantuvat itsestään alkoholin käytön lopettamisella, mutta vakavat tapaukset saattavat johtaa kuolemaan. Vakavia tapauksia voidaan hoitaa glukokortikoideilla.


title: Alkoholihepatiitti

text: Kuolleisuus alkoholihepatiittiin sairastuneilla on 30 päivän aikana 15 %.


title: Alkoholihepatiitti

text: Suurkuluttajista arvioidusti 10–35 %:lle kehittyy alkoholihepatiitti.


title: Lumijoki (joki)

text: Lumijoki on Lumijoen ja Limingan kuntien alueella Pohjois-Pohjanmaalla sijaitseva joki. Lännestä itään virtaava Lumijoki on Suomen Itämereen laskevien jokien joukossa erikoisuus. Lumijoen sivuhaaroja ovat Hirvasoja, Junkkosenoja ja Haarasuonoja. Joki lähtee Lumijärvi-nimiseltä suoalueelta ja laskee Liminganlahteen Limingan kunnassa Virkkulan kylässä Temmesjoen suiston lounaispuolella. Joen valuma-alue on 148 km² ja valuma-alueen järvisyys 0,03 %.


title: Lumijoki (joki)

text: Lumijoen nimi perustunee siihen, että siinä oli runsaasti tulvavesiä lumien sulamisen aikoihin.


title: George Anson (paroni)

text: George Anson, Ansonin 1. paroni (23. huhtikuuta 1697 – 6. kesäkuuta 1762) oli englantilainen amiraali ja rikas aristokraatti, joka muistetaan maailmanympäripurjehduksestaan ja kuninkaallisen laivaston johtamisesta seitsenvuotisen sodan aikana.


title: George Anson (paroni)

text: Ansonin isä oli Shugboroughin William Anson ja hänen äitinsä Isabella Carrier. Äiti oli Macclesfieldin jaarlin ja lordikansleri Thomas Parkerin käly. Tästä sukusiteestä oli hyötyä tulevalle meriupseerille.


title: George Anson (paroni)

text: George Anson liittyi laivastoon helmikuussa 1712 ja yleni nopeasti luutnantiksi. Hän sai ensimmäisen komentajuutensa 1722, ja kapteeniksi hänet ylennettiin 1724. Hän palveli Pohjois-Amerikassa 1724-30 ja uudelleen 1733-35 laivojen "HMS Scarborough" ja "HMS Squirrel" kapteenina. Vuonna 1737 hän sai 60-tykkisen linjalaivan "HMS Centurionin" komentajuuden.


title: George Anson (paroni)

text: Sodan Jenkinsin korvasta käynnistyttyä Anson ylennettiin kommodoriksi ja lähetettiin sotimaan Espanjan omistuksia vastaan Etelä-Amerikkassa komennossaan kahdeksasta laivasta koostunut osasto. Se koostui lippulaiva "HMS Centurionin" lisäksi viidestä sotalaivasta ja kahdesta huoltolaivasta.


title: George Anson (paroni)

text: Huono-onninen retkikunta ei onnistunut alkuperäisessä tehtävässään, vaan koki jatkuvia vastoinkäymisiä. Koska matkan alkaminen oli myöhässä, Anson joutui kiertämään Kap Hornin aikana, jolloin Atlantin ja Tyynenmeren risteämisalueella vallitsi myrskyinen sää. Kaksi laivoista ei onnistunut ohittamaan Kap Hornia, ja ne palasivat Englantiin. "HMS Wager" haaksirikkoutui Chilen edustalla. Siihen mennessä kun Ansonin retkikunta tavoitti Juan Fernándezin saaret, oli laivojen määrä huvennut kolmeen ja hänen miehistönsä laskenut 961 lähteneestä 335 mieheen. Koska Perun edustalla ei ollut merkittävästi espanjalaislaivastoa, hän onnistui häiritsemään vihollista ja ryöstämään pienen Paitan kaupungin Perussa 13. – 15. marraskuuta 1741.


title: George Anson (paroni)

text: Kun hänen miehistönsä tila heikkeni keripukin vuoksi ja laivansa alkoivat olla matkan kuluttamia, Anson joutui siirtämään loput miehistöstään "HMS Centurioniin". Retkikunta pysähtyi lepäämään Tinianin saarelle, josta se jatkoi Macaoon marraskuussa 1742. Ansonilla oli vaikeuksia kiinalaisten kanssa, mutta selvittyään niistä hän päätti purjehtia kaakkoon saalistamaan rikkaita espanjalaiskaljuunoita, jotka huolehtivat kaupankäynnistä Meksikon ja Filippiinien välillä. Retkikunnan monet vastoinkäymiset palkittiin, kun 20. kesäkuuta 1743 "HMS Centurion" onnistui kaappaamaan Manilan kaljuuna "Nuestra Señora de Covadongan", joka kuljetti aikanaan käsittämättömän suurta aarretta: 1 313 843 hopearahaa. Anson purjehti takaisin Macaoon, jossa myi kaapatun lastin ja purjehti kohti Englantia Hyväntoivonniemen kautta. Hän saapui perille 15. kesäkuuta 1744.


title: George Anson (paroni)

text: Palkkio teki Ansonista rikkaan miehen, mikä mahdollisti myöhemmin sukukartanon rakentamisen Shugborough Halliin.


title: George Anson (paroni)

text: Anson toimi parlamentin jäsenenä 1744-1747. Vuonna 1747 hän komensi laivastoa, joka voitti ranskalaisen amiraali de la Jonquièren laivaston Kap Finisterren ensimmäisessä taistelussa. Ansonin laivat onnistuivat kaappaamaan neljä linjalaivaa, kaksi fregattia ja seitsemän kauppalaivaa. Tämä lisäsi Ansonin suosiota, ja hänet ylennettiin vara-amiraaliksi ja aateliseksi Sobertonin paroni Ansoniksi.


title: George Anson (paroni)

text: Anson jatkoi meriupseerin uraansa hallintotehtävissä joulukuusta 1744 alkaen. Amiraliteetin ensimmäinen lordina hän toimi kesäkuusta 1751 marraskuuhun 1756 ja jälleen kesäkuusta 1757 kuolemaansa saakka. Hänen uudistuksiinsa kuuluivat mm. merijalkaväen siirtäminen armeijalta laivastolle, aliupseereiden omat univormut sekä ikääntyneiden kapteenien ja amiraalien eläkkeelle siirtymisen jouduttaminen eläkejärjestelmällä.


title: Cell Tv

text: Cell Tv on IBM:n,  Sonyn ja Toshiban kehittämän Cell-suorittimen pohjalle rakennettu uusi teräväpiirtonäyttötekniikka. Sony käyttää tekniikkaa PlayStation 3 -pelikonsoleissa ja IBM muun muassa teollisuuden visualisointisovellutuksissa. Uusi tekniikka mahdollistaa muun muassa useiden kanavien ajamisen samassa näytössä lähetyksessä käytetystä kuvaresoluutiosta riippumatta. Kuvan sävyjä voidaan säätää ohjelmallisesti ja näin parantaa kuvaa ja esimerkiksi vähentää LED-taustavalaistun nestekidenäytön virrankulutusta himmentämällä näyttöä kuvan tummilla alueilla. Näyttötekniikasta tulee ohjelmoitavaa ja laitteen suorituskykyä voidaan parantaa ohjelmallisesti tekniikan kehittyessä. Myös laitteen ominaisuuksia ja uusia palveluja, kuten vuorovaikutteisuutta voidaan ohjelmallisesti myöhemmin lisätä. Näin laite voidaan ottaa käyttöön, vaikka tuleva teräväpiirtolähetysstandardi ei olisi vielä valmis, kuten tilanne useimmissa maissa vielä vuonna 2009 oli. Ensimmäiset Toshiban valmistamat Cell Tv -tekniikkaan perustuvat multimedianäytöt tulivat markkinoille syksyllä 2009.


title: Markus Kumpuoja

text: Markus Kumpuoja (s. 21. marraskuuta 1988 Kemi, Suomi) on suomalainen jääpalloilija, pelipaikaltaan hyökkääjä. Hänen seuransa on Uppsalan IK Sirius BK.


title: Markus Kumpuoja

text: Kumpuojan ura Bandyliigassa alkoi 17-vuotiaana kaudella 2005-2006 Veitsiluodon Vastuksen riveissä, jossa hän oli pelannut eri juniorijoukkueissa 4-vuotiaasta asti. Kaudella 2007-2008 Vastuksen luovuttua sarjapaikasta hän siirtyi Oulun Luistinseuraan, josta saavutuksena on kaksi perättäistä Suomen mestaruutta. Kumpuojalla oli ensimmäisen kevään 2008 mestaruuden kohdalla keskeinen rooli, sillä hän tasoitti ottelussa ToPV:a vastaan jatkoajalla. Kahden Oulussa vietetyn kauden jälkeen osoitteeksi vaihtui IFK Kungälv Ruotsista, jossa hän viihtyi neljä kautta. Sen jälkeen hään siirtyi sieltä hallitsevan mestarin tukholmalaisen Hammarby IF:n riveihin, Alun positiivisten kommenttien perusteella menestystä oli odotettavissa huippuseurassa. Huippuseurassa Kumpuoja ei saanut kuitenkaan vakiinnutettua paikkaansa. Niinpä hän siirtyi kahden Hammarby-kauden jälkeen Uppsalan IK Sirius BK:n riveihin.,


title: Markus Kumpuoja

text: Kumpuoja on edustanut Suomen maajoukkueita kaikissa ikäluokissa. Kaudella 2008-2009 hän teki ensiesiintymisensä Suomen miesten maajoukkueessa Russia Goverment Cupissa Novosibirskissä Venäjällä. Samalla kaudella Kumpuoja oli mukana myös MM-kisoissa Västeråsissa Ruotsissa, missä Suomi saavutti pronssia voittamalla pronssiottelussa Kazakstanin lukemin 7-5. Sen jälkeen Kumpuoja on ollut vielä neljissä MM-kisoissa vuoteen 2015 mennessä.


title: Markus Kumpuoja

text: Kumpuoja on palkittu myös Suomen alle 19- ja alle 23-vuotiaiden parhaana pelaajana.


title: Markus Kumpuoja

text:
Maajoukkueessa
MM-hopea : 2016


title: Markus Kumpuoja

text: Seurajoukkueissa


title: Mustaboniitti

text: Mustaboniitti ("Euthynnus lineatus") on tonnikalojen tribukseen kuuluva makrillikala. Sen kutu ajoittuu Meksikon seuduilla kesä-elokuulle.


title: Mustaboniitti

text: Mustaboniitin pituus on enimmillään 80–85 cm ja paino noin 9 kg.


title: Mustaboniitti

text: Kalan vartalo ja pää ovat selän puolelta kylkiviivan yläpuolelta mustat. Mustalla puolella on harmaita pituussuuntaisia raitoja, jotka ulottuvat ensimmäisen selkäevä puolivälistä pyrstöön. Keskiviivan alapuolella vartalo on hopeanharmaa. Vatsaevien ja rintaevien välissä on 1–2 mustaa pilkkua. Päästä vain kiduskannet ovat hopeanharmaat. Ensimmäinen selkäevä on sinertävänharmaa, toinen selkäevä ja peräevä ovat ruskehtavanharmaita. Vatsaevät ovat hopeanharmaat, rintaevät, eväkkeet ja pyrstöevä ovat mustat.


title: Mustaboniitti

text: Mustaboniitti on itäisen Tyynenmeren kala. Sen levinneisyysalue ulottuu Kalifornian San Simeonista Galápagossaarille ja Perun pohjoisosien vesille. Havaijilta on saatu kaksi mitä ilmeisimmin harhailevaa yksilöä, jotka osoittavat, että mustaboniitti voi vaellella pitkiäkin matkoja.


title: Mustaboniitti

text: Mustaboniitti suosii selvästi lämpimiä meriä eikä viihdy alle 22–23-asteisissa vesissä. Vastakuoriutuneet poikaset vaativat vähintään 26 asteen lämpötilan. Mustaboniitit muodostavat suuria parvia boniitin ja keltaevätonnikalan kanssa.


title: Mustaboniitti

text: Mustaboniitti on vahva petokala, jonka ruokavalio muistuttaa useiden sen lähisukulaisten ruokavalioita, johon kuuluu lajia itseään pienempiä kaloja, mustekaloja, äyriäisiä ja niin edelleen. Siispä mustaboniitit kilpailevat ravinnosta muiden petokalojen kanssa.


title: Mustaboniitti

text: Mustaboniitilla ei ole suurta taloudellista merkitystä, joten sitä pyytävät lähinnä urheilukalastajat.


title: Jordin Tootoo

text: Jordin John Kudluk Tootoo (; s. 2. helmikuuta 1983 Churchill, Manitoba, Kanada) on kanadalainen jääkiekkoilija, joka edustaa NHL:ssä Chicago Blackhawksia. Nashville Predators varasi laitahyökkääjänä pelaavan Tootoon neljännellä kierroksella varausvuorolla 98.


title: Jordin Tootoo

text: Jordin Tootoo edusti Brandon Wheat Kingsiä Western Hockey Leaguessa kausina 1999–2003. Tootoosta tuli ensimmäinen inuiitti NHL:n historiassa, kun hän debytoi Anaheim Ducksia vastaan 9. lokakuuta 2003. Hän oli myös ensimmäinen NHL-varattu inuiitti.


title: Jordin Tootoo

text: Tootoo avasi pistetilinsä NHL:ssä St. Louis Bluesia vastaan 16. lokakuuta 2003, kun hän syötti Dan Hamhuisin tekemän maalin. Tootoo teki ensimmäisen maalinsa ottelussa Atlanta Thrashersia vastaan 23. lokakuuta 2003.


title: Jordin Tootoo

text: Tootoo vietti kauden 2005–2006 pelaamalla Nashvillen lisäksi myös farmijoukkue Milwaukee Admiralsissa, jossa hän pelasi myös kaudella 2004–2005 aikana. Heinäkuussa 2007 Tootoo teki kaksivuotisen jatkosopimuksen Predatorsin kanssa, johon lisättiin toiset kaksi vuotta tammikuussa 2008.


title: Jordin Tootoo

text: NHL langetti Tootoolle 19. maaliskuuta 2007 viiden ottelun pelikiellon hänen lyötyään Dallas Starsin puolustaja Stéphane Robidasia kasvoihin. Robidas sai tilanteessa aivotärähdyksen.


title: Jordin Tootoo

text: Tootoo teki ensimmäisen maalinsa pudotuspeleissä 10. huhtikuuta 2008 Detroit Red Wingsiä vastaan pudotuspelien ensimmäisessä ottelussa. Maali oli kuitenkin laiha lohtu sillä Detroit voitti pelin lopulta 3–1.


title: Jordin Tootoo

text: Heinäkuussa 2012, kahdeksan Nashville Predatorsissa pelatun kauden jälkeen, Tootoo siirtyi kolmivuotisella sopimuksella Detroit Red Wingsiin. Kaudeksi 2014–2015 hän siirtyi New Jersey Devilsiin.


title: Jordin Tootoo

text: Jordinin äiti Rosella on ukrainalaiset sukujuuret ja isä Barney on inuiitti.


title: Jordin Tootoo

text: Jordinin isoveli Terence Tootoo oli ECHL-tasolla pelannut jääkiekkoilija. Terence teki itsemurhan elokuussa 2002 vain 22-vuotiaana.


title: 50 (luku)

text: 50 (viisikymmentä) on luonnollinen luku, jota edeltää 49 ja seuraa 51. Se on puolet sadasta.


title: 50 (luku)

text:
50 on pienin luku, joka voidaan kahdella tavalla esittää kahden positiivisen kokonaisluvun neliöiden summana:
5 + 5 = 50 ja 7 + 1 = 50


title: Heinijoki

text: Heinijoki voi tarkoittaa seuraavia:


title: Pykäsammalet

text: Pykäsammalet ("Barbilophozia") aitomaksasammaliin kuuluva suku. Siihen kuuluu 10 Suomessa esiintyvää lajia. Kaikki lajit ovat elinvoimaisia, paitsi tunturipykäsammal, joka on puutteellisesti tunnettu.


title: Suuri Suomalainen Tietosanakirja

text: Suuri Suomalainen Tietosanakirja on kaksiosainen tietosanakirjateos, jonka Kustannusosakeyhtiö Otava on suunnitellut, toimittanut ja valmistanut tilauksesta yksinomaan Suurta Suomalaista Kirjakerhoa varten. Tietokirja on painettu Keuruulla 1988.


title: Suuri Suomalainen Tietosanakirja

text: Toimitustyön suunnittelusta ja johdosta vastasi Matti Eskola. Kirjan toimittivat Risto Rantala ja Kaarina Turtia.


title: Suuri Suomalainen Tietosanakirja

text: Tietokirjasta on julkistettu ensimmäinen laitos, toinen laitos sekä molemmat laitokset kattava teos:


title: Kuumetta

text: Kuumetta (televisioesityksessä Auringonpimennys, alkuperäinen nimi "L'eclisse"), on Michelangelo Antonionin ohjaama italialainen elokuva vuodelta 1962. Sitä pidetään trilogian viimeisenä osana, jonka edeltäjät ovat "Seikkailu" ("L'avventura") ja "Yö" ("La notte"). Päärooleja esittävät Alain Delon ja Monica Vitti.


title: Kuumetta

text: Elokuvan kokeileva kerrontatyyli huipentuu loppukohtauksessa, jossa päähenkilöt Piero ja Vittoria lupaavat tavata tiettyyn aikaan illalla paikassa, jossa alun perin tapasivat. Viimeiset seitsemän minuuttia esitetään kuvia paikasta illan edetessä, mutta pääparista kumpikaan ei ilmesty paikalle. Elokuva päättyy pimeyden laskeutumiseen ja katuvalojen syttymiseen.


title: Kuumetta

text: Elokuva sai tuomariston palkinnon Cannesin elokuvajuhlilla 1962, ja se oli ehdokkaana "Kultaisen palmun" saajaksi.


title: Kuumetta

text: Vuonna 2018 BBC:n kansainvälinen asiantuntijaraati äänesti "L’Eclissen" kaikkien aikojen sadan parhaan ei-englanninkielisen elokuvan joukkoon.


title: Baeokystiini

text: Baeokystiini tai baeosystiini on useissa psilosybiinisienistä esiintyvä myrkyllinen, voimakkaan epätodellisen aistivaikutelman synnyttävä tryptamiinijohdannainen. Aine esiintyy pieninä määrinä useimmissa psilosybiinisienissä psilosybiinin, norbaeosystiinin ja psilosiinin kanssa. Baeokystiinin vaikutuksista ihmisruumiiseen on hyvin vähän tietoa.


title: Norbaeosystiini

text: Norbaeosystiini tai norbaeokystiini on useista psilosybiinisienistä löydetty psykedeelinen tryptamiini. Se esiintyy kyseisissä sienissä pieninä määrinä psilosybiinin, baeosystiinin ja psilosiinin kanssa.


title: Razer

text: Razer USA Ltd. (tyyliteltynä RΛZΞR) on amerikkalainen yritys, joka valmistaa muun muassa pelaamiseen tarkoitettuja tietokonehiiriä, kuulokkeita, näppäimistöjä ja hiirimattoja. Yritys käyttää logonaan merkkiä, jossa yhdistyy kolme käärmettä. Myös monet tuotemallien nimet viittaavat käärmeisiin.


title: Razer

text: Kärmeisiin viittaavia nimiä ovat esimerkiksi "Mamba" ja "Blackwidow", mutta Razerin tuotemalleja on nimetty muun muassa merihirviö Krakenin, eräänlaisen veden jumalattaren Tiamatin ja Vasarahain eli hammerheadin mukaan.


title: Kissanäyttely

text: Kissanäyttely on kissoille tarkoitettu kauneuskilpailu, jossa kissat arvioidaan rakenteen ja ulkonäön perusteella. Suomessa kissa voi osallistua kissanäyttelyyn, kun se on vähintään neljä kuukautta vanha ja asianmukaisesti rokotettu sekä tunnistusmerkitty. Rotuluokkiin osallistuvilla kissoilla on oltava mukana rodun ja polveutumisen todistava rekisterikirja. Näyttelyssä kissat arvostellaan ensin yksitellen ja sen jälkeen niitä verrataan toisiinsa. Kissanäyttelyt kestävät usein koko päivän. Näyttelyluokkia järjestetään sekä rotukissoille että kotikissoille eli maatiaiskissoille. Kissanäyttelyitä järjestävät rotukissoja rekisteröivien kattojärjestöjen alaiset yhdistykset. Suomessa on kolmen kattojärjestön alaista toimintaa ja näyttelyitä: FIFe, CFA ja TICA. Jokaisella kattojärjestöllä on omat näyttelysääntönsä ja standardinsa, joiden mukaan kissat arvostellaan. Myös näyttelypäivän kulku poikkeaa hieman kattojärjestöjen välillä.


title: Kissanäyttely

text: Suomen Kissaliitto kuuluu kansainväliseen FIFe-kattojärjestöön (Fédération Internationale Féline). Näyttelyitä järjestetään Suomessa 1-2 kuukaudessa. Näyttelyyn osallistuvan kissan on oltava terve ja rokotettu. Eläinlääkäri tarkastaa kaikki kissat ennen näyttelyhalliin astumista. Kissat on jaettu neljään kategoriaan: I pitkäkarvaiset, II puolipitkäkarvaiset, III lyhytkarvaiset ja IV itämaisrotuiset. Tuomarikoulutus on pitkä ja monivaiheinen ja yleensä tuomari opiskelee yhden kategorian kerrallaan, johon arvosteluoikeuden. Kukin tuomari arvioi päivän aikana noin 40 kissaa yhdestä tai kahdesta kategoriasta. Omistajat esittelevät yleensä itse kissansa tuomarille, mutta tarvittaessa myös assistentti eli tuomarin avustaja voi esitellä kissan. Kissat arvostellaan luokissa rodun, värin, iän, sukupuolen ja aiemman näyttelytulosten mukaan jaettuna. Leikatut ja leikkaamattomat kissat kilpailevat erikseen. Aikuiset, yli 10 kk ikäiset kissat kilpailevat serteistä ja valmistuvat tietyn sertimäärän saatuaan titteliin. Tittelin saavutettuaan kissa siirtyy korkeampaan luokkaan. Pennut ja nuoret kilpailevat vain keskinäisestä paremmuudesta eivätkä saa sertejä. Jos tuomarilla on vähintään kolme saman väristä tai samaan väriryhmään kuuluvaa leikkaamatonta tai leikattua kissaa hän valitsee näistä värin parhaan. Arvosteltuaan kaikki kissat tuomari valitsee tuomarin parhaat, jotka jatkavat kilpailun loppukilpailuun eli paneeliin. Jokainen tuomari valitsee paneeliin enintään kuusi kissaa: aikuisen uroksen, aikuisen naaraan, leikatun uroksen, leikatun naaraan, nuoren (7-10 kk) ja pennun (4-7 kk). Paneelissa tuomarin parhaat kissat kohtaavat toisensa ja siellä valitaan kategorioittain näyttelyn parhaat kissat, jotka saavat Best In Show (BIS) -palkinnon. Paneelissa assistentit esittelevät kissat. Silloin tällöin kissanäyttelyiden yhteydessä järjestetään varsinaisen arvostelun lisäksi kissa-agilitykilpailuja.


title: Kissanäyttely

text: The Cat Fanciers' Associationin (CFA) alaisissa näyttelyissä kissoja arvostellaan yhtäaikaisesti useammassa kehässä. Jokaisessa kehässä kissoja arvostelee koulutettu tuomari, joka itsenäisesti arvostelee kissat ja sijoittaa ne rotustandarin pohjalta arvioituna makunsa mukaiseen paremmuusjärjestykseen roduittain. Näyttelyn aikana jokainen tuomari arvioi jokaisen osallistuvan kissan ja sijoitukset saattavat vaihdella tuomareiden välillä. Kissat on jaettu arvostelua varten ryhmiin: aikuiset kissat, leikatut kissat ja pennut arvostellaan erikseen, kuten myös kotikissat. Arvosteltuaan kaikki kissat tuomari järjestää finaalin, jossa hän järjestää paremmuusjärjestykseen 10 parasta aikuista, kastraattia, pentua sekä kotikissaa. Aikuiset CFA-rekisteröidyt kissat tavoittelevat ensin Champion-titteliä, jota varten tarvitaan 6 titteliin oikeuttavaa eri tuomareiden myöntämää nauhaa. Leikatuilla kissoillaa vastaava titteli on Premier. Grand Champion tai Premier -tittelin saavuttamiseksi yritetään kerätä riittävä määrä pisteitä rodun sisäisestä kilpailussa ja Champion/Premier - tasoisten voittamisesta finaalissa. Grand Champion tittelin saavuttaakseen aikuisen kissan täytyy voittaa 200 muuta Champion-kissaa. Vastaavasti Grand Premier tittelin saavuttaakseen pitää leikatun kissan voittaa 75 Premier-luokan kissaa. Koska jokaisen arvostelevan tuomarin kehä on kokonainen näyttely pienoiskoossa, ylempään titteliin vaadittavat pisteet voidaan usein saavuttaa jo yhdestä näyttelystä. Lisäksi näyttelyissä saattaa olla mahdollista osallistua kissojen agilitykilpailuihin ja nuorille tarkoitettuihin "junior showmanship" -luokkiin. Suomessa on järjestetty CFA-näyttelyitä vuodesta 2008 lähtien Cat Fanciers of Finland ry:n toimesta. Näyttelyitä järjestetään Suomessa muutaman kerran vuodessa.


title: Kissanäyttely

text: Suomessa on järjestetty TICA-näyttelyitä vuodesta 2008. Myös TICA-näyttelyssä kissoja arvostellaan yhtäaikaisesti useammassa ringissä. Jokaisessa ringissä kissoja arvostelee koulutettu tuomari, joka itsenäisesti arvostelee kissat ja sijoittaa ne rotustandardin pohjalta arvioituna makunsa mukaiseen paremmuusjärjestykseen.